Kutubxona - Gulruh Yormatova. Tuman ortidagi manzillar (hikoya) / Kiril\nSiz shu sahifadasiz: Gulruh Yormatova. Tuman ortidagi manzillar (hikoya) / Kiril\nМуаллиф Гулруҳ Ёрматова\nАсар номи Туман ортидаги манзиллар (ҳикоя)\n- Гулруҳ Ёрматова\n«Ёшлик» журналининг 2012 йил 1-сонидан олинди\nТуман ортидаги манзиллар (ҳикоя)\nАёл ҳовли адоғидаги омборга кирди-да нима қилсамикин, дегандек узун-узун ёғоч ходалар устига пала-партиш тахлаб ташланган бири яримроқ, бири тўлароқ қопларга аланглади. Сўнг қидирганини топди шекилли, бўғзига ола-була ип боғланган қопни инқиллаб-синқиллаб пастга туширди. Қоп тупроқ ерга гуп этиб тушди-ю, ҳаммаёқ чангиб кетди. Аёлнинг рўмолидан чиқиб турган жингалак сочлари ва сийрак киприкларига оппоқ чанг қўнди. Чанг бурнига ҳам кирди шекилли, аёл қаттиқ аксириб юборди. Шу пайт эшикда кимдир пайдо бўлди-ю, шусиз ҳам нимқоронғи омбор ғира-шира бўлиб қолди. Бундан норозиланган аёл бурилиб ортига қаради.\n– Ҳа, сенмидинг? – деди остонада турган етти-саккиз ёшлардаги ўғлини кўриб. – Қоч, соя қилма, – деди сўнг уни жеркиброқ.\n– Нима қилаяпсиз, ая? – деди бола ичкарига кириб бурчакка тиқиларкан.\n– Бозорга опчиқаман.\nБоланинг кўзлари яшнаб кетди. Демак, аяси нимадир сотиш учун бозорга отланаяпти. Астойдил уринса у ҳам бориши мумкин.\n– Менам борай, – деди у ялинчоқ овозда.\n– Мен ўйнагани кетаяпман-да, сен қуруқ қоласан, – деди аёлнинг бир оз жаҳли чиқиб. – Майиз сотиб сенга этикча олиб келаман.\n– Менам бораман, – қайсарлик қилди болакай.\n– Йўқ, сени олиб боролмайман. Бозорда адашиб қоласан. Одам тиқилинч.\nҲақиқатдан ҳам бугун якшанба. Одам кўплигидан бозорда юриб бўлмайди. Бола етаклаб юришни-ку, айтмаса ҳам бўлади. Шу боис ўғлига билдирмай дарвозадан чиқиб кетишни мўлжаллаганди. Аммо бўлмади. Онаси эшикка чиқса чиқиб, кирса кириб юрган ўғли барибир сезиб қолди. Энди уни чалғитиш даргумон. Шу боис хархаша қилмасин, дея ўзини қаттиқ жаҳли чиққандек кўрсатишга уриниб, қовоқ уюб олди. Аммо онасининг кўнгилчанлигини билган болага бу чивин чаққанчалик ҳам таъсир қилмади.\n– Аяжо-он, – деди йиғламоққа шайланиб. Аёл ўзини эшитмаганга олиб, ердаги қопнинг оғзини очишга уринди. Аммо ҳар қанча уринмасин, қаттиқ қилиб тугулган қопнинг оғзи очилай демасди.\n– Ҳаҳ, момонгам қирқ тугун қилган эканда, – деди ипни тиши билан ечишга уриниб. Ниҳоят, тугун ечилди. Аёл қопнинг оғзини очиб, қурт тушмабдимикин, дегандек катта-катта қора майизларни кафтига олиб ёруққа тутди. Сўнг кўнгли тўлди шекилли, латтадан тикилган иккита сеткага қопдаги майиздан ҳовучлаб-ҳовучлаб сола бошлади. Нимадир қилиб бўлса-да онасини кўндиришга уринаётган болакай югуриб келиб, сеткани ушлаб турди. Унинг хатти-ҳаракатидан аёлнинг кулгиси қистади. Ҳа, айёрча, деб қўйди ичида меҳри товланиб.\nОна-бола иккита сетка кўтариб, уйдан чиқишганда эрталабдан буён сим-сим ёғаётган ёмғир бирдан кучайиб, тунука томларни тақирлата бошлади.\n– Бекор эргашдинг-да, – деди аёл боласини койиб. – Ёмғирда ивиб кетасан энди.\nБола қадамини жадаллатди.\n– Югурақол, – деди онаси унинг уст-боши шалаббо бўлишидан хавотирланиб. – Астановкага кириб турсанг, эгнинг ҳўл бўлмайди.\nБола шуни кутиб тургандек, лойшанг кўча бўйлаб шаталоқ отганча югуриб кетди. Ёмғирга бўккан тупроқ йўл тиззагача лой эди. Болакайнинг орқаси йиртиқ резина этикчасидан сачраётган лой унинг елкаларигача сачраб кетди.\n– Бекор югур дебман, – деди аёл унинг ортидан афсус билан бош чайқаркан. – Бу аҳволда шаҳарда қандай олиб юраман?\nҲарсиллай-ҳарсиллай бекатга чиқиб борса, у ерда ҳам одам гавжум экан. Биров ўзидек сетка кўтариб олган, яна биров қоп орқалаб турибди. Ҳамма бозорга нимадир сотиб, рўзғорга ул-бул олиб келиш илинжида осмондан ёмғир челаклаб қуяётган бўлса-да йўлга отланган. Аёл у ердагиларга эшитилар-ешитилмас салом бериб, бекатнинг бир бурчагига ўтди. Сўнг бекат устидаги қийшиқ тарновдан шариллаб оқаётган сувга қўлини тутиб турган ўғлини имлаб чақирди.\n– Нима дейсиз? – деди бола севимли машғулотидан чалғитгани учун онасидан норози бўлиб. Аёл катта-катта гулли қизил чопони чўнтагидан рўмолча олди-да, боланинг усти бошига сачраган лойни арта бошлади. Шу пайт узоқдан қишлоқда қатнайдиган сариқ автобуснинг тумшуғи кўринди. Ҳамма гурр, этиб бекатдан ташқарига чиқди.\n– Югур, – деди аёл шоша-пиша ердаги сеткани кўтараркан ўғлини ҳовлиқтириб. Бола пружинадан отилган коптокдек бекатдан отилиб чиқди. Шу ҳамоно автобуснинг асфалт йўлда чийиллаб тўхтагани эшитилди. Патак сочли шофёр қаттиқ сўкинди.\n– Кимнинг боласи бу? – деди сўнг шанғиллаб. Аёлнинг дами ичига тушиб кетди. Қишлоқдошлари олдида изза бўлганидан икки юзи қип-қизариб кетди.\n– Бола-да, бола, – дейишди автобусга чиқишга уринаётган қишлоқдошлари унинг аҳволига эътибор бермай. Аёл туртина-суртина автобусга чиқиб олди. Ойна олдидаги ўриндиққа ўтириб олган бола эса ўзида йўқ шод эди. Ҳозиргина автобуснинг тагига кириб кетиши мумкинлигини ҳам эсидан чиқариб юборганди.\nАвтобус лиқ тўла одам бўлса-да, ҳар бекатда тўхтаб, камида етти-саккизта одам урҳо-ур қилиб унга чиқиб олишарди. Кимдир шофёрни инсофсизликда, беш қўлини оғзига тиққанликда айбласа, яна кимдир кўра-била туриб ўзини автобусга ураётган одамларни ёмонларди.\nЭрталаб кун совуқлигидан қат-қат кийиниб олган аёлнинг иссиқдан нафаси қайта бошлади. Пахтали чопонининг тугмаларини ечиб ташлаган бўлса-да барибир ҳаво етишмаётгандек эди.\n– Ая, исиб кетдим, – деди ойнага ёпишиб қолган ўғли ҳам аранг онасига ўгирилиб.\n– Бирпас чидаб тур, ўғлим. Оз қолди.\nАвтобус бир соатдан кўпроқ ҳомиладор хотиндек аста-секин ўрмалай-ўрмалай шаҳарга етиб келди. Икки томондаги эшик шарақлаб очилиши билан ҳамма худди қамоқдан озод бўлган маҳбуслардек тапур-тупур қилиб ташқарига интилишди. Аёл ҳам сирғана-сирғана аранг автобусдан тушди.\n– Этагимдан маҳкам ушлаб ол. Адашиб кетасан, – деди ўғлига. Сўнг иккита сеткасини кўтарганча қийшайиб, бозор томон йўл олди. Аммо энди бозор дарвозасига етганди ҳамки, кимдир енгидан тортгандек бўлди. Қўлидаги оғир юк ва боласининг этагидан тортқилаши ҳам оғирлик қилаётган аёлга бу тортқилаш ўлганнинг устига тепгандек бўлиб, ёнбошига норозиланиб қаради. Қараса баланд бўйли, шопмўйлов бир киши экан.\n– Ҳа? – деди аёл ҳайрон бўлиб.\n– Нима олиб келаяпсиз? – шопмўйлов аёлнинг сеткасига ишора қилди.\n– Майиз, – деди аёл нима ишингиз бор, дегандек жаҳли чиқиб.\n– Қанақа майиз?\nАёл унинг саволига жавоб бермай олдинга интилди.\n– Тўхтанг, тўхтасангиз-чи, – деди шопмўйлов унинг ортидан соядек эргашиб. – Савдомиз пишса майизингизни кўтара оламан, ахир.\nАёлнинг бир кўнгли тўхтасамми, ҳам деди, аммо эркакнинг олма-кесак териб турган кўзларидан қўрқди шекилли, яна олдинга талпинди. Лекин эркак ҳам шилимшиқлардан экан. Гапира-гапира аёлнинг ортидан эргашди:\n– Бозорга олиб кирсангиз жой пули тўлайсиз – бир, тарозига пул берасиз – икки. То майдалаб сотгунингизча қорнингиз ҳам очади, болангиз ҳам чидамайди. Обед қиласиз – уч. Қилган фойдангиз шу харажатлар учун кетадими – кетади.\nАёл таққа тўхтади-да, қўлини узиб юборай деб турган сеткасини ерга қўйиб, чуқур нафас олди.\n– Нима қил, дейсиз? – деди сўнг эркакка ўгирилиб.\n– Нима дердим, кўтара беринг, қутилингда.\nАёлнинг иккиланаётганлигини кўриб, эркак энгашганча унинг сеткасини ковлаштира бошлади.\n– Соякими? – деди сўнг бир ҳовуч майизни кафтида эзғилаб, думчасидан тозаларкан.\n– Кўриниб турибди-ку.\nЭркак оғзини катта очди-да, ҳовучидаги майизни худди нос отгандек оғзига солди. Сўнг таъмини билмоқчи бўлгандек узоқ кавшанди. Ўзича нималарнидир чамалади.\n– Қанча дейсиз? – деди аёлга синчков нигоҳларини тикиб. Аёл иккиланди.\n– Билмасам, – деди елкаларини қисиб. – Бозорда қанча бўлса шу-да.\n– Бозорни қўйинг, ўзингизни мўлжалингизни айтинг.\n– Бу йил бозорга майиз биринчи олиб келишим. Қанчалигини билмасам. Шунинг учун бозорни кўрай девдим-да.\nШопмўйловнинг кўзлари ғалати ялтиллаб кетди.\n– Бозорда бу майизингизни минг сўмга ҳам олмайди.\n– Йўғ-е, шунча арзонми?\n– Ҳали хабарингиз йўқ-да, бу йил майиз жуда тўкилди.\nАёл нима қилсамикин, дегандек бесаранжомланиб ён-атрофга олазарак боқди.\n– Бекор олиб келибман, – деди сўнг эшитилар-ешитилмас. Ва энгашиб яна сеткасини кўтармоқчи бўлди.\n– Ҳа, нима қилдингиз? – деди шопмўйлов сетка бандидан тутиб.\n– Бозорга борай-чи.\n– Ий, қўйинг шу бозорни. Мен Тошкентга юк олиб кетаман. Шунинг учун нархини келишсак бозордан мундайроқ қилиб беришим мумкин. Болангизга раҳмим келаяпти. Совуқдан кўкариб кетибди бечора. Уст-боши ҳам абгор экан. Шунга бирор нарса олиб бераман, деб келгансиз-да.\n– Ҳа, шундай, – аёл бурилиб ўғлига қаради. Ростдан ҳам ўғлининг ияги қалтираб турар, онасининг узоқ ушланиб қолганлигидан тоқати-тоқ бўлган шекилли, қоп-қора кўзлари тўла жиққа ёш эди.\n– Эй, опа, менам етим ўсганман, – аёлнинг иккиланаётганлигидан фойдаланган эркак баттар суҳбатга қўр берди. – Шунинг учун етимларни раҳмини егим келади.\nУнинг гапидан аёл сесканиб кетди.\n– Болам етим эмас, – деди кескин. Аммо ичида «қаердан билақолдийкин қирилгур» дея ўйлади. Тўғри, эри ташлаб кетган бўлса-да, аммо ўлган эмас. Лекин болам барибир тирик етим-да, дея ҳафсаласи пир бўлди яна.\n– Нима қилдингиз, берасизми? – деди эркак бояги гапидан мулзам бўлганидан гапни бошқа ёққа буриб.\n– Эй, нимани биласиз ўзи? Эрим бор дейсиз, бор бўлса ўзи келмайдими бозорга? Шундай аёлни кўчага чиқариб қўядими? – шопмўйлов аёлни авраш учун атай унинг кўнглини юмшатадиган гаплардан гапирди. Ахийри аёл ён берди. Шопмўйлов қўнжидан узунчоқ тарози чиқарди-да, икки сетка майизни шарт-шурт тортиб, ўзининг қопига жойлай бошлади. Аёл ҳайрон бўлди. Майизи мўлжалидан анча кам эди.\n– Менимча нотўғри тортдингиз-ов, – деди бир оз иккиланиб.\n– Нега? – ҳайрон бўлди эркак.\n– Уйда палла тарозига тортганимда бунча эмасди-да.\n– Палла тарозингиз анави саюз давридаги тарозиданми?\n– Ҳа, ўша-ўша, – деди аёл ҳовлиқиб.\nЭркакнинг юзи ёришиб кетди.\n– Эй, у ёлғон тарози-ку.\n– Ахир российский тарози алдамайди дейишади-ку.\n– Ўша алдасин-да, опа. Россия бизни етмиш йил алдади-ку, тарозиси алдамайдими?\n– Ҳа, шундайми? – деди аёл дами чиққан коптокдек шалвираб. Аммо дили қаттиқ хижил бўла бошлади. У то ўйлайман дегунча эркак арзимаган пулни қўлига тутқазди-да, қопини орқалаб кўздан ғойиб бўлди. Аёл пулни санаб кўрди. Чангалидаги пул ҳеч нарсага арзимаслигидан юраги зил кетди. Ўғлига қаради. Ўзига умидвор термилиб турган боласининг нигоҳларига дош беролмади. Шугинага этикча олиб бераманми, девдим деди юраги ситилиб. Негадир боласининг олдида ўзини гуноҳкор сезди.\n– Юр, кетдик, – деди унга титроқ қўлларини чўзиб.\nЎғлининг муздек кафтчаси дилига қувват бағишлагандек бўлди.\n– Ая, шашлик оберасиз-а? – деди болакай ирғишлаб.\n– Майли, ўғлим.\n– Шаҳарам айлантирасиз-а?\nБозор дарвозасидан киришаркан бир-икки киши она-болага бошдан-оёқ ғалати қараб қўйгандек бўлишди. Шундагина аёл уст-бошига эътибор берди. Боласиниям, ўзиниям оёғи тўпиғигача лой эди. Аёл шоша-пиша боласини судраб бўтана сув оқаётган ариқча олдига олиб борди. Сўнг энгашганча калишини ва боласининг этикчасини ҳафсала билан ювди. Совуқдан бармоқлари қизариб кетди. Куф-куфлаб қўлини иситгач яна йўлга тушишди.\nАёл боласининг кўнгли учун дўконларни айланди, унга бўладиган этикчаларнинг нархини сўради. Қайси этикчани ушламасин, ўғли ая шу бўлади, шуни обберақолинг, дерди кўзлари чарақлаб. Аммо аёлнинг қўлидаги пулга бундай этикчаларнинг бир пойини ҳам бермасди.\n– Ҳа, қўшни? – деди кимдир навбатдаги дўкондан чиқиб кетишаётганда енгидан тортиб. Аёл ортига бурилиб қўшниси Xадичани кўрди. Юзи ёришиб у билан кўришди.\n– Бозорга келувдингизми? – деди қўшниси.\n– Ҳа, майиз олиб келувдим.\n– Неча пулдан сотдингиз?\n– Минг сўмдан.\n– Ия, нега? Қанақа майиз опкелувдингиз?\n– Нега арзон сотдингиз? Бозорда сояки майизлар беш-олти мингдан-ку.\nАёлнинг юраги шув этди.\n– Йўғ-е, – деди аранг шивирлаб.\n– Қаерда сотдингиз ўзи?\n– Бозор ташқарисида.\n– Боплабсиз унда. Шунча меҳнатингизни кўкка совурибсиз.\nҚўшниси яна нималар деди, кимларни қарғади – аёл билмайди. Қулоқлари остида фақат бояги эркакнинг мен ҳам етим ўсганман, етимларнинг раҳмини еб юраман, деган сўзлари тинмай жарангларди.\n– Етимларнинг раҳмини эмас, ҳақини еб ўрганган экан, – деди аёлнинг лаблари аранг қимирлаб.\n– А? Бир нима дедингизми? – деди қўшниси ҳайрон бўлиб. Аёл унга бир муддат тикилиб турди-да, сўнг ўғлининг қўлидан чангаллаганча шитоб билан юриб кетди. Йўлма-йўл кетаркан, елкалари силкиниб, кўз ёшлари юзини ювиб борди. Унинг ёнида чопқиллаб кетаётган бола эса онасининг нега йиғлаётганлигини тушунмасди.\n"http://www.kutubxona.com/wiki/index.php?title=Gulruh_Yormatova._Tuman_ortidagi_manzillar_(hikoya)_/_Kiril&oldid=11065" dan olindi


COVID-19 умумжаҳон пандемияси (961)\nЎзбекистонда коронавирус қурбонлари сони 61 нафарга етди\n09:48 13.07.2020 (Янгиланган 09:51 13.07.2020)\nЯна бир тошкентлик коронавируснинг навбатдаги қурбонига айланди. 67 ёшли аёлда 10 июль куни COVID-19 тасдиқланган.\nТОШКЕНТ, 13 июл — Sputnik. Ўзбекистонда коронавирус аниқланган яна бир бемор вафот этди. Бу ҳақда Соғлиқни сақлаш вазирлиги хабар бермоқда.\nЖорий йилнинг 10 июль куни Шайхонтоҳур туманида яшовчи 67 ёшли аёл М.Т.да COVID-19 тасдиқланган. Шу куниёқ ўткир нафас етишмовчилиги сабабли беморнинг аҳволи оғир бўлганлиги учун Зангиота юқумли касалликлар шифохонасининг реанимация бўлимига ётқизилган.\nШифохонада унга “COVID-19” инфекциясининг ўта оғир кечиши, икки томонлама пневмония, нафас етишмовчилигининг 3-даражаси, ўткир юрак қон-томир етишмовчилиги ташхиси қўйилган.\nБироқ кўрсатилган муолажаларга қарамасдан бемор ўткир нафас ва юрак қон-томир етишмовчилигидан вафот этди.\nШу тариқа Ўзбекистонда коронавирус қурбонлари сони 61 нафарга етди.\n17:16 12.07.2020 (Янгиланган 17:49 12.07.2020)\nТОШКЕНТ, 12 июл — Sputnik. Сўнгги тақдим этилган маълумотларга кўра, Марказий Осиё давлатларида жами 88 094 та коронавирус билан боғлиқ ҳолат қайд этилган. Бу ўтган ҳафтага қараганда 29,8 мингтага кўпроқ.\nМамлакат минтақада ҳолат ва ўлим бўйича ҳамон етакчилик қилмоқда. Кунига 1000 дан зиёд касаллик аниқланмоқда. Қозоғистонда ўтган кун давомида 1798 та янги ҳолат тасдиқланган. Касалланганларнинг умумий сони 58 253 (жумладан, касаллик аломатларсиз ўтаётган беморлар) нафарга етган. Шулардан 33 814 нафари тузалиб кетган. Жами 264 та ўлим ҳолати кузатилган.\nҚозоғистонда 13 июль миллий мотам куни деб эълон қилинди\nҚозоғистон президенти Қосим-Жомарт Тоқаев 13 июлни коронавирус оқибатида вафот этган фуқаролар хотирасига Миллий мотам куни деб эълон қилган.\n11 июль куни мамлакатда 486 та янги коронавирус ҳолати қайд этилган. Янги касалланганларнинг 391 нафари карантин муассасаларида, 95 нафари аҳоли орасида аниқланган. Аниқланган ҳолатлар рекорди кундан-кунга янгиланмоқда.\n2020 йил 12 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 12 706 (+193) нафарни ташкил этмоқда.\n7723 нафар (60 фоиз) коронавирус инфекциясига чалинган фуқаролар соғайган. 59 киши вирус қурбонига айланган. Коронавирусдан ўлим қайд этилмаган ягона вилоят қолган: Андижон вилояти.\nШтаб по коронавирусу по Наманганской области\nССВ карантин чоралари нега кучайтирилганини тушунтирди\nЎзбекистон аҳоли орасида коронавирус тарқалиши авж олгани боис 10 июлдан 1 августга қадар кескин карантин чораларини қайтарди. Жумладан, автотранспорт воситаларининг ҳаракати чекланди, ҳудудлар ўртасида автотранспорт воситалари қатнови тақиқланди. Тўйлар ва оммавий тадбирлар тақиқланди.\nШунингдек, 13 июлдан 2020 йил 1 августга қадар республика миқёсида қўшимча равишда қуйидаги карантин чекловлари киритилди:\n65 ёшдан ошган шахсларга ўзини ўзи яккалаш ҳаёт тарзига қатъий риоя этиш ҳамда сабабсиз уйдан ташқарига чиқмаслик тавсия этилди.\nЖорий йил 18-19 июль ҳамда 25-26 июль (шанба ва якшанба) кунлари бутун сутка давомида республика миқёсида ҳаракатланиш, автотранспорт воситаларининг, шу жумладан, йўналишсиз таксиларнинг ҳаракати тўлиқ тўхтатилади.\nҚирғизистон президенти тўйларни тақиқлашни таклиф қилди\nҚирғизистонда сўнгги кунларда коронавирус юқтириб олиш ҳолати кескин кўпайишда давом этмоқда. Ўтган кун давомида 719 та янги ҳолат аниқланди. Шундай қилиб, касалланганларнинг умумий сони 10 629 нафарга етган.\nШулардан 3387 нафари (31,8 фоизи) COVID-19 ни енгган. Жами 132 та ўлим ҳолати кузатилган. Ҳафта давомида 44 киши вирус қурбонига айланган.\nТожикистонда минтақада энг охирида (30 апрель куни) коронавирус аниқланган эди. Сўнгги маълумотларга кўра, аниқланаётган кунлик ҳолатлар 47-49 тани ташкил этади. Қайд этиш жоизки, бу минтақадаги бошқа мамлакатларда касаллик авж олаётган вақтда бир неча бараварга камроқ (сўнгги суткада аниқланган: Қозоғистонда - 1798, Ўзбекистонда - 486, Қирғизистонда - 719, Тожикистонда эса атиги 49 та янги ҳолат).\nЎтган кун давомида 49 кишида коронавирус аниқланган бўлса, 61 киши дарддан фориғ бўлган.\nКоронавирус билан касалланганларнинг умумий сони 6506 нафарга етган. Шулардан 5176 нафари (79,5 фоизи) тузалиб кетишга муваффақ бўлган. Бу минтақадаги энг юқори кўрсатгич. Пандемия бошлангандан буён 55 киши қурбон бўлган.\nТуркманистонда эса ҳозирга қадар коронавирус расман қайд этилмаган ва у минтақадаги инфекциядан холи мамлакат бўлиб турибди.\nБутун дунё бўйлаб 12,8 миллиондан зиёд киши коронавирус юқтириб олган. 7,5 миллиондан ортиқ киши шифо топган. Қурбонлар сони 568 мингдан ошган.\nкарантин, коронавирус, Туркманистон, Тожикистон, Қирғизистон, Қозоғистон, Ўзбекистон\nИжтимоий тармоқларда Жарқўрғонда судьялар омма олдида обрўсизлантирилганлиги, суд ходими эса дўппосланганлиги ҳақида хабарлар тарқалди.\nТОШКЕНТ, 13 июл — Sputnik. Ўзбекистон Бош прокуратураси Сурхондарё вилоятида судьяларнинг омма олдида обрўсизлантирилганлиги ҳақидаги хабарни ўрганмоқда.\nАввалроқ ижтимоий тармоқларда Жарқўрғонда судьялар омма олдида обрўсизлантирилганлиги, суд ходими эса дўппосланганлиги ҳақида хабарлар тарқалган.\n“Мазкур ҳолат юзасидан Сурхондарё вилояти прокуратураси томонидан текшириш ишлари олиб борилмоқда. Текшириш жараёни Бош прокуратура томонидан назоратга олинган”, - дейилади Бош прокуратура матбуот хизмати раҳбари Ҳаёт Шамсутдинов хабарида.\nХабарда иш натижалари ҳақида батафсил маълумот берилиши қўшимча қилинган.\nБош прокуратура, суд, Сурхондарё


hidoyat.uz – “Мовароуннаҳр” нашриётининг сайти - Чет элларда (2013-12)\nЧет элларда (2013-12)\nУкраина мусулмонлари идораси раиси, муфтий Аҳмад Тамим Брюсселда Оврупанинг дўстона муносабатларни ривожлантириш бўйича раҳбари Штефан Фюле билан учрашди. Тадбирда мамлакатнинг бошқа конфессия вакиллари ҳам қатнашишди. Анжуман чоғида кўп миллатли аҳоли ўртасида ҳамжиҳатлик ришталарини уйғунлаштириш ҳамда динлараро бағрикенгликни мустаҳкамлаш хусусида фикр юритилди. Аҳмад Тамим Оврупада қабул қилинаётган қарорларнинг ҳаммаси ҳам Украина менталитетига тўғри келмаслигини таъкидлади. Айниқса, бир жинсдагилар никоҳини расмийлаштириш ҳақидаги қонун мамлакатдаги барча дин вакилларини ҳайратлантирганини қайд этди. Учрашув сўнгида Оврупа иттифоқидаги конфессия арбобларининг келгусидаги ҳамкорлик режалари ҳам кўриб чиқилди.\nФранция ҳукуматининг навбатдаги мажлисида мамлакатнинг ички ишлар вазири Мануэл Валс нутқ сўзлаб, жумладан, шундай деди: “Мамлакатимизда истиқомат қилаётган мусулмонлар сони олти миллион нафардан ошгани боис, Ислом дини иккинчи расмий дин сифатида қабул қилинишига хайрихоҳлик билдираман. Ҳозир диёримизда фаолият юритаётган масжидлар сони икки минг уч юзтага етди. Франция ҳукумати ва Оврупа давлат арбоблари Ислом динини инсон ҳуқуқларини ҳимоя қилувчи ва замон билан ҳамоҳанг ривожланиб борувчи дин сифатида тан олишлари маъқул, деб ҳисоблайман”.\nТадбиркор аёллар рўйхати\n“Ал-Аҳром” газетасида араб дунёсининг ўттиз нафар энг нуфузли тадбиркор аёллари рўйхати эълон қилинди. Рўйхат аёлларнинг иқтисод ва таълим соҳаларини ривожлантиришга қўшган ҳиссаси, ишлаб чиққан бизнес режалари ва уларнинг ҳаётга татбиқ этилишига қараб тузилди. Унда БАА, Саудия, Тунис, Жазоир, Уммон ва Қувайт давлатларининг энг таниқли аёл-тадбиркорлари исмлари келтирилган. Биринчи учта ўрин Бирлашган Араб Амирликлари вакилалари: Ташқи савдо вазири Лубна Қосимий, “Эркин иқтисод доираси” ширкати ижрочи раҳбари Салма Харб ва TECOM Investments Corporation ширкати бош директори Амина Растамонийга насиб этди.\nЯнги мажмуа қурилади\nИрландия ҳукумати Клонгриффин шаҳрида катта мажмуа барпо қилишга рухсат берди. Қурилиш учун қирқ миллион евро сарфланиши режалаштирилган. Уч қаватли мажмуа беш минг нафар намозхон сиғадиган хонақоҳ, кутубхона, ўқув маркази ва спорт залидан иборат бўлади.\nШвейцария университетларида имомларни тайёрлаш факултети очилади. Бундай қарорни Борн шаҳрида ўтказилган анжуманда Оврупа мусулмонлари уюшмаси ва олий ўқув юрти раҳбарлари қабул қилишди. Ҳозир Швейцарияда ҳаммаси бўлиб бир юз саксон нафаргина имом-хатиб бўлиб, уларнинг ярмидан кўпи маҳаллий тилда сўзлаша олмайдиган турк, албан ва боснияликлардир. Дин арбоблари мамлакатда Ислом дини арконларини пухта биладиган мутахассисларга катта эҳтиёж сезилаётганини таъкидлашди. Шу сабабдан олий ўқув юртлари талабаларига диний илм бериш учун “Ал-Азҳар” университети докторлари таклиф қилинадиган бўлди.\nДушанбе шаҳрида “Ўрта Осиёда ислом динининг ривожланиши” мавзуида анжуман ўтказилди. Йиғилиш “Осиё-плюс” медиа-гуруҳи ва Фридрих Эберт жамғармаси томонидан ташкил этилди. Мажлисда Ислом динини тўғри англаш ва унга таҳдид солаётган турли оқимлар фаолиятига чек қўйишга доир масалалар муҳокама қилинди.\nАраб санъати ассоциацияси “Холид Шоман Дорат Фунун” жамғармаси билан биргаликда 3–4 июн кунлари Иордания пойтахти Уммон шаҳрида анжуман ўтказди. Унда ҳозирги кундаги замонавий араб санъатининг жаҳонда тутган ўрни ҳақида сўз юритилди. Қадимий ноёб асарлар билан бир қаторда замонавий услубда тайёрланган ишлар ҳам намойиш этилди.\nИкки масжид қурилиши\nРоссиянинг Ханти-Манси автоном округидаги туманларда бирдан икки масжид қурилиши бошлаб юборилди. Иккала жоме саховатпеша инсонлар маблағи ҳисобига маҳаллий мусулмонлар ҳашари йўли билан барпо этилмоқда. Қурилиш ишлари ёзнинг биринчи ярмида тугатилиши режалаштирилган.\nОзарбойжонда ёшларни тамаки маҳсулотларини истеъмол қилишдан қайтаришга қаратилган қарорлар қабул қилинмоқда. Ўн саккиз ёшга тўлмаган ўспиринларга сигарет сотиш ман қилинди. Уларга тамаки маҳсулотини сотган шахслар юз эллик манат жарима тўлайдилар.\n721 марта ўқилган.


Шавкат Мирзиёев – Fikrat.uz\nМирзиёев ҳақида қисқача\nЎзбекистон Республикаси Президенти. “Меҳнат шуҳрати” ва “Фидокорона хизматлари учун” орденлари билан тақдирланган. Шавкат Мирзиёев Қирғизистонда “2019 йил одами” деб топилган. “Евроосиё олдидаги хизматлари учун” номли юксак мукофот соҳиби. Бугун, 24 июль куни унинг туғилган куни.\nМирзиёев ҳаёт йўли\nШавкат Миромонович Мирзиёев 1957 йил 24 июлда Жиззах вилоятининг Зомин туманида шифокорлар оиласида туғилган. Отаси Миромон Мирзиёев Зомин туманидаги сил касалликлари диспансери асосчиси ва бош шифокори бўлган. У қишлоқдаги биринчи олий тоифали шифокор эди. Урушдан кейинги йилларда у Зоминга ренген аппаратини олиб келишга ва кўплаб сил билан оғриган беморларни даволашга эришган. Онаси ҳам мазкур диспансерда фаолият юритган, аммо ёш вафот этган. Отасининг иккинчи аёлининг таълим-тарбияси бўлажак халқ лидерининг ҳаётида катта роль ўйнайди. У 1981 йил Тошкент ирригация ва қишлоқ хўжалигини механизациялаш муҳандислари институтини тугатган. Шавкат Мирзиёев ўз интервьюларидан бирида “агар ирригатор бўлмаганимда шоир бўлардим”, деган эди. У ёшлигидан ўз олдига ҳамиша катта режа, мақсад қўяр эди. Меҳнат фаолиятини мазкур институтда бошлаб, кичик илмий ходим, катта ўқитувчи, доцент, ўқув ишлари бўйича проректор лавозимларида ишлаган. Техника фанлари номзоди, доцент илмий унвонларига эришган. Турмуш ўртоғи Зироатхон (Ҳошимова) Мирзиёева билан ҳам мазкур институтда танишган. Қўқонлик бу талаба қиз Фарғона водийсининг нуфузли кишиларидан бири Маҳмуджон Ҳошимовнинг қизи эди.\n1990 йил 33 ёшида Шавкат Мирзиёев Республика Олий Совети депутатлигига сайланиб, Мандат комиссиясининг раиси сифатида фаолият кўрсатган. Аммо, бу лавозимларига қарамай ўша йиллари у икки хоналик квартирада яшаган. 1992 йилда Тошкент шаҳрининг Мирзо Улуғбек тумани ҳокими лавозимига тайинланади. Шундан сўнг унга янги уй ажратилар экан, унга эришиш ҳам осон бўлмайди. Мазкур масалада уни сарсон қилган бўлим мудираси кейинчалик узр сўраб, уни вазифасидан озод қилишларини сўрайди. Аммо Мирзиёев айбини тушунган аёлга ишини давом эттириши мумкинлигини айтади. 1996–2001 йилларда эса туғилиб ўсган Жиззах вилояти ҳокими, 2001–2003 йиллар мобайнида Самарқанд вилояти ҳокими лавозимларида ишлаб, мазкур туман ва вилоятларни ижтимоий-иқтисодий жиҳатдан ривожлантиришга катта ҳисса қўшган. Ургут туманидаги икки қўшни қишлоқ ўртасидаги абадий низони ҳал қилишга муваффақ бўлган. Ижро ҳокимиятидаги фаолияти билан бир пайтда 1995–2003 йилларда Ўзбекистон Республикаси Олий Мажлисининг депутати сифатида ҳам мамлакатни сиёсий, ижтимоий-иқтисодий ривожлантириш ҳамда демократик ислоҳотларни амалга ошириш борасидаги муҳим қонун ҳужжатларини ишлаб чиқиш ва қабул қилиш жараёнида фаол иштирок этиб, самарали фаолият олиб борди. Мирзиёев 2003 йилда Ислом Каримовнинг таклифи билан Ўзбекистон Республикасининг Бош вазири этиб тасдиқланади ва ушбу лавозимга яна уч марта – 2005, 2010, 2015 йилларда Олий Мажлис палаталари томонидан қайта тасдиқланган. 2016 йил 8 сентябрь куни Ўзбекистон Республикаси Олий Мажлиси Қонунчилик палатаси ва Сенатининг қўшма мажлисида парламент палаталарининг қўшма қарорига мувофиқ Ўзбекистон Республикаси Президентининг вазифа ва ваколатларини бажариш вақтинча Ўзбекистон Республикаси Бош вазири Шавкат Миромонович зиммасига юкланади. 2016 йил 4 декабрдаги президентлик сайлови натижасига кўра, у Ўзбекистон Республикасининг Президенти этиб сайланди. АҚШнинг Ўзбекистондаги элчиси Памела Спратлен таъкидлаганидай, Мирзиёев ўз бошқарувида мажозий қилиб айтганда, халқ ва ҳокимликлар ўртасидаги деворни бузиб ташлашга эришди. Қолаверса, инсон ҳуқуқларини ҳимоя қилишда ҳам катта ислоҳотларни амалга оширди.\nШавкат Мирзиёевнинг икки қиз, бир ўғли, беш нафар набираси бор. Рафиқаси Зироат Мирзиёева мутахассислиги бўйича муҳандис-иқтисодчи, айни пайтда «Замин» фонди васийлик кенгаши раиси.\nПрезидент 61 ёшга тўлиши муносабати билан “Жаноб Президент” номли махсус фильм намойиш этилган. Шавкат Мирзиёевнинг бир қанча сиёсий китоблари нашр этилган.\n“Ҳар бир инсоннинг ҳаётидаги энг катта нарса бу – оила. Оила мен учун муқаддас. Ким бўлишингдан қатъий назар, оиладаги тарбия, оиладаги муҳит, оиладаги ҳалоллик, муносабатларга алоҳида эътибор бермасанг, ҳеч қачон натижа бўлмайди. Мен фарзандларимнинг тарбиясига жуда катта эътибор берардим. Ҳар бир фарзандимга ҳам, неварамга ҳам ўзимнинг алоҳида муносабатим бор. Ҳар бир неварамнинг алоҳида характерини биламан, ниятини биламан, истагини биламан.\nИнсон ўзини бахтлиман дейишга қачон ҳақли? Агар оиланг билан бахтли бўлсанг, ўзингни бахтли санашга ҳақинг бор. Фақат оилам бахтли бўлиши эмас, ҳалқим ҳам бахтли бўлса, мен ўзимни бахтли, деб биламан”.\nИзоҳ қолдиринг Шавкат МирзиёевЎзбекистон Республикаси Президенти, Шавкат Мирзиёев\n21:07 / 03.05.2020 05.09.2020 26292 0\n16:46 / 20.04.2020 22.09.2020 23652 0


Каримов Фонди 1989 йилги Фарғона воқеаларини ёдга олди » Ўзбекистон янгиликлари – Zamin.uz\n21 январь 2019, 19:45\n«Ислом Каримов Ўзбекистоннинг турли ҳудудларида аланга олаётган миллатлараро зиддиятларни бартараф этиш бўйича дадил ва мардонавор чора-тадбирларни амалга оширди. Шу тариқа у 1990 йил февраль-март ойларида Бўка ва Паркентда, 1990 йил июнь ойида Ўшда қонли этник ихтилофларнинг олдини олди. Президент Ислом Каримов Ўзбекистонда истиқомат қилаётган барча миллат ва элатларнинг тенг ҳуқуқлилигини таъминлаш, ҳам “титул” миллат, ҳам миллий озчиликлар манфаатларини ҳимоя қилишга алоҳида эътибор қаратди», – дейилади Фонд хабарида.\n«Биринчи президент томонидан мамлакатимиздаги барча миллат ва элатларга кўрсатилган ғамхўрлик – унинг бошқа халқларга эҳтироми ва ўз она элига юксак фарзандлик муҳаббатининг ифодасидир. Миллатидан қатъи назар, ватандошларимизнинг Ислом Каримовга бўлган чуқур ҳурмати ва меҳр-муҳаббатининг боиси ва тарихий қадр-қиммати ҳам ана шунда», – дея хулоса қилишган Фонд вакиллари.\nЯнгиликлар » Жамият » Каримов Фонди 1989 йилги Фарғона воқеаларини ёдга олди\n15:00 Ислом Каримов ва Татьяна Каримова 2016 йилни қарши олмоқда\n01:02 Набирасига кечки Тошкентни кўрсатаётган Ислом Каримов\n10:26 Ислом Каримов қаерда дам олишни хуш кўрган?


09:55 09.08.2019 (Янгиланган 12:14 09.08.2019)\nИнтернет тармоғи инсонларга масофада туриб таълим, ахборот олиш, шунингдек, уйдан чиқмасдан у ёки бу хизмат тури учун тўловни амалга ошириш имкониятини очган бир вақтда, интернет-фирибгарлари ҳам мудраб ўтиргани йўқ. Улар ишонувчан ўзбекистонликларни чув тушириш йўлига ўтиб олган\nТОШКЕНТ, 9 авг - Sputnik. Ўзбекистон ИИВ расмий ахборотига кўра, фирибгарлар ўз мақсадини амалга ошириш йўлида ҳеч нарсадан тоймаяпти. Айниқса, ахборот-коммуникация технологиялари жадал тараққий топиб бораётган бир вақтда улар интернет тармоқларидан кенг фойдаланиб, одамларни алдаб чув тушириб кетишга уринмоқдалар.\nВиртуал товар эвазига нақд пуллар\nБугунги кунда Ўзбекистон фуқаролари чув тушаётган фирибгарлик турларидан бири - электрон тахталар, оммабоп сайтлар ва интернет-аукционларда у ёки бу товарнинг сотувга қўйилганлиги ҳақидаги эълонлардир. Бунда одатда, фирибгарлар ўз қурбонларига уларга жуда маъқул келадиган таклифлар билан чиқишади ва тўловнинг маълум қисмини нақд пул тўлови усулида электрон кошелёкка ўтказишни талаб қилишади.\n"ЎзА" ахборот агентлигининг ёзишича, жорий йил февраль ойида қўқонлик Холида исмли аёл ички ишлар органларига мурожаат этиб, худди шундай турдаги фирибгарлик қурбони бўлганини айтган.\nХусусан, у интернет тармоғида ўзини Қозоғистонданман деб таништирган Гулдана исмли аёл билан танишиб, учинчиси совғага берилади, дея ваъда қилинган икки дона "iPhone XS" телефонига эга бўлиш учун 2018 йил декабрида халқаро электрон пул ўтказмаси орқали Гулдана номига 1 200 АҚШ долларини юборган. Лекин мобиль телефонини ҳам, пулларни ҳам қайтариб ололмаган. Мазкур ҳолат юзасидан жиноят иши қўзғатилган.\nУшбу жиноятни содир этган номаълум шахсни аниқлаш ва ушлаш чоралари кўрилган.\nМўъжизалар фақат эртакда бўлади, деган гап одамлар орасида кўп ишлатилса-да, ҳаётда ҳам содир этилишига ишонадиган инсонлар учрайди. Айниқса, фикр-мулоҳазали, кўринишидан кўп нарсанинг фаҳмига етадиган кишиларнинг фириб қурбонига айланганини эшитганда, наилож дейишдан ўзга чора қолмайди.\nАйниқса, онлайн-платформаларда нархи дейлик 300 миллион сўм турадиган автомобилнинг атиги 100 миллион сўмга сотилаётгани одамларни қувонтириши эмас, сергак торттириши керак бўлган бир вақтда, кўпинча одамлар тезроқ арзон нархдаги машинага эгалик қилиш иштиёқида ёна бошлайдилар ва одатда фириб қурбонига айланадилар.\nКореяга ишга юборишни ваъда қилган фирибгар қўлга тушди\nАйни вақтда МДҲ давлатларида автомобил билан боғлиқ фириб турлари жуда оммалашган. Ўзбекистонда ҳам бу турдаги фириб қурбонига айланганлар учрамоқда.\nХусусан, Тошкент шаҳрининг Учтепа туманида яшовчи 1988 йилда туғилган Алишер ҳам ана шундай алданиб қолган шахслардан бири. 2018 йилнинг сентябрь ойида номаълум шахс интернет тармоғидаги "Olx.uz" онлайн-эълонлар сайти орқали "Ласетти" автомашинасини 4 300 АҚШ долларига сотмоқчи эканлиги ҳақидаги эълонни жойлаштирган. Алишернинг қизиқувчанлигини пайқаган фирибгар автомашина Ўзбекистонда рўйхатдан ўтганлигини, шундай бўлса-да автомашина Беларусьда экани, агарда харидор келишилган пулни юборса, автомашинани Ўзбекистонга олиб келиб, унинг номига расмийлаштириб беришини айтган.\nЎзбекистон фуқароси 2018 йил 7 сентябрь куни "Western Union" халқаро пул ўтказмаси хизмати орқали Дилором Зиядова исмли шахс номига келишилган 4 300 АҚШ долларини юборган. Афсуски, шу кунга қадар на автомашина, на юборилган пуллардан дарак йўқ. Номаълум шахс эса телефон қўнғироқларига жавоб бермай қўйган.\nЎз ўрнида Алишернинг 2019 йил 5 июль куни ички ишлар органларига қилган мурожаатига асосан ҳолат юзасидан жиноят иши қўзғатилиб, номаълум шахсни аниқлаш ва ушлаш чоралари кўрилган. Айни вақтда тергов ҳаракатлари олиб борилмоқда.\nИИВ интернет тармоғидаги фирибгарлардан огоҳлантирди\nЎзбекистон ИИВдан фойдали маслаҳат\nЎзбекистон ИИВ Жамоатчилик ва ОАВ билан алоқалар бошқармаси ходими Мирзо Улуғбек Мадалимовбу каби ҳолатлар бутун жаҳон мамлакатлари қарши кураш олиб бораётган кибержиноятларнинг бир тури ҳисобланади ва Ўзбекистонда ҳам мазкур жиноятга қарши курашиш борасида кенг кўламли ишлар олиб борилмоқда.\nШу муносабат билан, ИИВ фуқароларни интернет тармоғида шахсий маълумотларни жойлаштирмасликни, компьютер ва мобиль алоқа воситаларидан фойдаланган ҳолда шубҳали туюлган банк реквизитларига маблағ ўтказмасликни ва умуман, ҳамиша ҳушёр бўлишларини сўраб қолмоқда.


Сейсмология институти изоҳ беришдан бош тортди - Anhor\nAnhor Все посты Сейсмология институти изоҳ беришдан бош тортди\nСейсмология институти изоҳ беришдан бош тортди\nКеча, 19 ноябрь куни , Anhor.uz таҳририяти сайёра бўйлаб зилзилалар тўлқини кузатилгани ҳақида хабар берганди. Мухбиримиз бундай камдан-кам учрайдиган ер ости силкинишлари нима билан боғлиқлигини ва бу Ўзбекистон ҳудудидаги сейсмик фаолликда қандай акс этишини билишга қарор қилди.\nУшбу ҳолатга изоҳ беришларини сўраб мухбиримиз Ўзбекистон сейсмология институти ходимларига мурожаат қилди.\nБироқ мутахассислардан илмий изоҳ олишга бўлган уриниш муваффақиятсизлик билан якунланди. Қабул бўлимининг ходимаси ушбу масала юзасидан мутахассисга қайта қўнғироқ қилишимизни сўради, бироқ мутахассис саволни эшитиши билан телефон гўшагини қўйди ва уни бошқа кўтармади.\nҚабул бўлимига такрор қўнғироқ қилганимизда ходима бошқа бу масалада безовта қилмасликларимизни сўради.\nер силкинишизилзилаизоҳмутахассиссейсмология институти\nТошкентда метробус пайдо бўлди


Ироқ расмийлари масҳарабозлик билан кун кўрадиларми?\nАҚШ ҳарбийлари Саддам Ҳусайн ҳукумати расмийларини қидиришда давом этар эканлар, улардан бири – собиқ Ахборот вазири Муҳаммад Саид Ас-Саҳафга бўлган қизиқиш камаймаяпти. АҚШ танклари Бағдодда, Ахборот вазирлиги биносидан бир неча метр нарида бўлганида ҳам Ас-Саҳаф “биз америкаликлар устидан ғалаба қозонамиз”, дейишда давом этди ва бу билан ғарбликлар орасида реал воқеликни қаршилай олмайдиган одам сифатида танилди.\n17 апрел - пайшанба куни Саддам Ҳусайннинг ўгай укаси Барзан Иброҳим Хасан Ал-Тикритий қўлга олинди. АҚШ ҳарбийларининг таъкидлашларича, 20 йилдан кўпроқ муддат давомида Саддам Ҳусайн билан ишлаган Ал-Тикритий АҚШ ҳарбийларини собиқ режимга оид маълумот билан таъминлаётир. Америкаликлар Ал-Тикритий уларга Саддам Ҳусайн қаердалигини айтиши ва оммавий қирғин қуроллари ҳақдаги маълумотларни ошкор этишига умид қилмоқдалар.\n18 апрел - жума куни Баас партияси минтақавий раиси, Саддам ҳукуматида Нефт вазири ҳамда Кадрлар бўлими бошлиғи бўлган Самир Абд Ал-Азиз Ал-Нажим қўлга туширилди. Уни Мосул шаҳри яқинида курдлар асирга олганлар ва АҚШ қўшинларига топширганлар.\nАҚШ қўшинлари томонидан қўлга туширилган яна икки расмий – Саддам Ҳусайннинг яна бир ўгай укаси Ватбан Иброҳим Хасан Ал-Тикритий ҳамда Илм-фан масалалари бўйича маслаҳатчиси Амир Маҳмуд Ас-Саадийдир.\nСаддам Ҳусайн ҳукумати расмийлари бирин-кетин қўлга туширилар эканлар, ҳали асирга олинмаган бир одам тақдири кўпларни қизиқтирмоқда. Ироқ расмийларидан энг яхши танилгани – собиқ Ахборот вазири Муҳаммад Саид Ас-Саҳаф экани шубҳасиз. Бу шахс ўзининг оптимизми, ҳушчақчақлиги ва хазилкашлиги билан ироқликлар, сўнгра эса ўзининг реал воқеликни тан ололмаслиги билан ғарбликлар орасида танилди.\nАпрел бошида АҚШ қўшинлари Бағдод аэропортига яқинлашаётганида, Ас-Саҳаф журналистлар учун матбуот анжумани ўтказди ва унда мана бундай деди:\n“Бу мутлақо асоссиз, бу ёлғон... Саддам аэропорти... Бу жиннилик-ку!”.\nҲар доим кулгани, ҳазил-мутойиба қилгани учун Ас-Саҳафга “Қизиқчи Али” лақаби берилган.\n8 апрел куни АҚШ танклари Бағдодда Саддам саройларига йўл олганларида ҳам Ас-Саҳаф хушчақчақлигини йўқотмади:\n“Биз босқинчиларни йўқ қиламиз. Ироқ улар учун қабристонга айланади”.\nБағдод АҚШ қўшинлари қўлига ўтганидан сўнг Ас-Саҳаф кўринмай қолди. Бироқ унинг шахсияти тадбиркорларга катта фойда келтираётган кўринади. Бир ширкат Ас-Саҳаф қўғирчоғини чиқарди ва унга “Ёлғон ахборот вазири”, деб ном берди. Қўғирчоқ вазирнинг машҳур бўлиб қолган гапларини такрорлайди.\nИнтернет орқали савдо олиб борадиган “eBay” компанияси Ас-Саҳаф суратлари туширилган идиш ҳамда собиқ вазирнинг гаплари ва чиқишлари ёзилган дисклар сота бошлади.\n“Rivals Digital Media” ширкати эса Ас-Саҳаф расмлари туширилган майкалар сотмоқда.\nШиркат ходимаси Элизабет Райан бу ҳақда мана бундай маълумот беради:\n“Биз бундай майкалардан 5 мингтасини сотдик. Матбуот собиқ вазир шахсиятига қизиқиш билдирганидан сўнг бутун жаҳон бўйлаб унга, сўнгра биз чиқараётган майкаларга қизиқиш кучайди. Британия матбуоти, CNN, Жанубий Африкада жойлашган икки радиостанция, Ҳиндистон, Франция оммавий ахборот воситалари – буларнинг бари бизнинг маҳсулот билан қизиқмоқда. Sky News ва BBC ўз ходимлари учун ҳазил сифатида биз чиқараётган майкаларни сотиб олди”, - дейди “Rivals Digital Media” ширкати ходимаси Элизабет Райан.\nНафақат Ироқда, балки Ғарбда ҳам ниҳоятда машҳур бўлиб кетган Ас-Саҳаф аслида қандай одам? Ҳақиқатан ҳам хушчақчақ ва софдилми? АҚШ ҳукумати Саддам ҳукуматининг энг биринчи бўлиб қўлга туширилиши керак бўлган 55 расмийси рўйхатига Ас-Саҳафни киритмаган.\nОзод Ироқ радиоси ходими, 60-йилларда Ироқнинг радиостанцияларидан бирида Ас-Саҳаф билан бирга ишлаган Комрон ал-Карадагий уни мана бундай эслайди:\n“У қўлида таёқ олиб юрарди. Таёқ одамларни калтаклаш учун керак бўлган. У радионинг бош директори бўлганидан сўнг, кўпларни ўша таёқ билан урган. Мен ўша вақтда радионинг рус хизматида ишлардим. Баъзида ҳовлида одамларнинг бақиргани эшитиларди деразадан қараганимизда, Ас-Саҳаф бировнинг кетидан қуваётгани ва уни калтаклаётганини кўрардик”.\nАс-Саҳафнинг ҳозирда қаердалиги номаълум. Эрон газеталаридан бири собиқ вазир жонига суиқасд қилгани ҳақда хабар берди. АҚШ ҳарбийлари бу маълумотни тасдиқлайдиган далиллар йўқлигини таъкидлаб, айни вақтда Ас-Саҳафни қўлга туширишга шошмаётганларини билдирдилар.\nБаъзилар эса Муҳаммад Саид Ас-Саҳаф қизиқчи артист сифатида янги ҳаёт бошлаши мумкинлигини айтмоқдалар.


Қозоғистондаги етакчи партия мухолифатчи партияни парламентга сайловлар шаффоф ўтмаганлигини гапиравериш билан мамлакатдаги барқарорликни издан чиқаришга уринаëтганликда айбламоқда\n07 март 2021, Тошкент вақти: 07:49\nПрезидентга қарашли “Ўтан” партияси раҳбарияти фикрича¸ “Ўтан” 19 сентябр куни ўтказилган сайловларда адолатли ғалаба қозонди ва бу ғалаба машаққатли меҳнат самарасидир.\n“Ўтан” партияси аъзолари шунингдек¸ мухолиф партияларни мамлакатдаги сиëсий вазиятни атайин таранглаштираëтганликда ва Қозоғистоннинг жаҳон саҳнасидаги обрўсига путур етказаëтганликда айбламоқда.\nЕвропада Хавфсизлик ва Ҳамкорлик Ташкилоти ҳамда АҚШ маъмурияти фикрича¸ Қозоғистонда ўтказилган сайловлар демократик талабларга жавоб бермайди.\nБугун мамлакат матбуотида сайловларнинг расмий натижалари эълон қилинди.\nУнга кўра¸ “Ўтан” партияси парламентдаги 77 жойдан 31 тасини қўлга киритди.\nМухолифатдаги “Ак Жўл” партияси эса эса битта жойга эга бўлди.


ТОШПУЛАТ РАХМАТУЛЛАЕВ СОГДИАНА: Самарқандда Соҳибқироннинг таваллуд куни арафасида илмий-амалий анжуман бўлиб ўтди\nАнжуманни жамғарманинг Самарқанд вилоят бўлими раиси профессор Қўзибой Мамараимов очиб, анжумандан кўзланган мақсад ва вазифалар ҳақида сўз юритди. Шундун сўнг сўз олган Ўзбекистон Республикаси Халқаро Амир Темур хайрия жамғармаси раиси Нозим Ҳабибуллаев Соҳибқирон таваллуд куни муносабати билан мамлакатимизда қатор тадбирлар режалаштирилганлигини таъкидлади. “Ана шундай тадбирларнинг дастлабкиси Самарқандда ўтаётганлигидан мамнунмиз, – деди жумладан нотиқ. – Чунки буюк саркарда ва давлат арбоби бўлган Амир Темурнинг ҳаёти ва фаолияти ушбу кўҳна шаҳар билан қанчалик муштараклиги ҳаммамизга яхши маълум”.\nАнжуман қатнашчилари профессор Убайдулло Уватовнинг чиқишини илиқ кутиб олишди. Бу олимнинг номи нафақат мамлакатимизда, балки ундан ташқарида ҳам яхши маълум. Айнан У.Уватовнинг саъй-ҳаракатлари билан ибн Арабшоҳнинг Амир Темур ҳаёти ва фаолиятига бағишланган китоби Мисрдан келтирилган эди. Ва айнан шу олим китобни ўзбек тилига таржима қилиб, нашр эттирган эди.\nПрофессор Уватов ўз чиқишида ибн Арабшоҳ асарининг топилиши ва таржима этилиши жараёнига оид бир қатор ибратли маълумотларни келтирди ҳамда бу китобни тўла англаб етиш учун каттагина тадқиқот ишлари олиб бориш зарурлигини уқтирди.\nШундан сўнг анжуманда тошкентлик ёзувчи Тўлқин Ҳайит, СамДУ профессори Зиёдулло Муқимов, Самарқанд давлат музей-қўриқхонаси бош директори Маҳмуд Бобоёров, Ўзбекистон ёзувчилар уюшмаси Самарқанд вилоят бўлими раиси Ориф Ҳожи сўзга чиқиб, Соҳибқироннинг кўпқиррали фаолиятидан айрим лавҳар келтиришди.\nАнжуман қатнашчилари Амир Темур ҳаёти ва фаолиятини тўлақонли ёритиш учун олимлар, шоиру ёзувчилар, кино ва театр санъати вакиллари ҳали кўп иш қилишлари лозимлигини таъкидлашди. Жумладан, шундай буюк ватандошимиз ҳақида ҳозиргача халқимизга манзур бўладиган кино асари яратилмаганлиги афсус билан қайд этилди.\nАнжуман сўнгида Нозим Ҳабибуллаев икки йилдан сўнг нишонланадиган Соҳибқироннинг 680 йиллик юбилейи олдидан Халқаро Амир Темур хайрия жамғармаси олдида катта масъулият турганлигини уқтирди. Жамғарманинг Самарқанд вилоят бўлими ҳам юбилей муносабати билан бажарадиган тадбирлар рўйхатидан иборат дастур тайёрлаш ҳаракатини бошлаши лозимлигини таъкидлади.\nАвтор: Тошпулат Рахматуллаев на 07:07


Жаҳон 01:10 / 08.07.2020 11283\nЖаҳон соғлиқни сақлаш ташкилоти тез орада Хитойга ўз миссиясини жўнатади. Миссиянинг вазифаси коронавирус келиб чиқиши манбайини аниқлашдан иборат бўлади. Бу ҳақда ЖССТ раҳбари брифингда маълум қилди.\n“Охирги ойларда вируснинг келиб чиқиши борасида кўп муҳокамалар бўлмоқда. ЖССТ барча тайёргарлик ишларини якунлади ва ташкилот экспертлари яқин рейс билан Хитойга жўнайди”, деб айтган ЖССТ бош директори Тедрос Аданом Гебрейесус.\nУнинг таъкидлашича, мутахассисларнинг асосий вазифаси ЖССТ раҳбарлик қилаётган халқаро миссияга асос ва ишлаш режасини тайёрлашдан иборат бўлади. “Бу миссиянинг вазифаси вируснинг ҳайвонлардан келиб чиқишини тушуниш борасида олға силжиш ва у ҳайвондан инсонга қандай ўтганини аниқлашдан иборат бўлади”, деб айтган ЖССТ раҳбари.\nЖССТнинг соғлиқни сақлаш соҳасидаги фавқулодда вазиятлар дастури директори Майкл Райаннинг айтишича, вируснинг келиб чиқишини аниқлаш бутун бошли детективга ўхшайди. “Гап жуда машаққатли иш ҳақида бормоқда”, деб айтган Райан.\n“Ҳайвонлар ва инсонлар ўртасидаги чегара қачон ўтилганини аниқ билмаймиз. Хитойга йўл олаётган олимлар сабаб нимада эканини аниқлашмоқчи. Энг асосий, заиф унсурни аниқлаш, вируснинг инсонга ўтиши жараёни қандай кечганини билиш лозим”, деб қўшимча қилган Райан ва вируснинг ҳайвондан инсонга ўтиши занжирида ҳам ёввойи, ҳам қишлоқ хўжалиги ёки бозордаги ҳайвонлар иштирок этган бўлиши мумкинлигини таъкидлаб ўтган. “Жараён мураккаб ва мавҳум. Боши берк кўчага кириб қолиш ҳам мумкин”, деб тан олган Райан ва ЖССТ кўп йиллардан бери Эбола безгаги келиб чиқишини аниқлай олмаётганини эслаб ўтган.


Рамазонга тайёргарлик » Тавҳид\n1,542 марта ўқилган\nКитобларни нозил қилиш ва пайғамбарларни юбориш билан бандаларига лутф ато этиб, ақлларни очиб, уларга тушунтирган ҳамда Ўзининг зарарига бандаларининг фойдасига ҳужжат қўймаган Аллоҳга ҳамдлар бўлсин.\nСалаф солиҳлар Аллоҳ таолога ибодат қилиш масалаcига қаттиқ эътибор билан ёндашар эдилар. Шу билан бирга улар Муборак Рамазон ойига катта эътибор қаратар эдилар. Улардан кўпчилиги Рамазон тугагач, ярим йил давомида Аллоҳдан рўзаларини қабул қилишини сўрардилар. Сўнг, Муборак ойдаги рўза каби улуғ ибодатни яна бир бор адо этиш имкониятига мушарраф бўлиш учун, ярим йил Аллоҳдан кейинги Рамазон ойига етказишини сўрардилар. Бошқа сўз билан айтганда, биз ушбу уммат (Пайғамбар Муҳаммад соллаллоҳу алайҳи васаллам уммати) салаф солиҳлари Рамазонга йўлиқишга тайёргарлик кўрганларини кўришимиз мумкин. Абу Бакр Балҳий раҳимаҳуллоҳ шундай деган эканлар: «Ражаб ойи – экин экиш ойидир. Шаъбон ойи – экинни суғориш ойидир. Рамазон ойи эса – ўша экинни ўриш ойидир». Яна айтадилар: «Ражаб ойи шамол кабидир. Шаъбон ойи булут кабидир. Рамазон ойи эса ёмғир кабидир».\nШу ўринда савол туғилади: Рамазонга қандай тайёргарлик кўриш керак?\nЖавоб: Муборак Рамазонга тайёргарлик кўрар экансан, қуйидагиларга эътиборингни қарат:\n1 – Холис тавба. Тавбани ҳар доим, ҳар қандай вақт қилиш лозим. Бироқ, Муборак ой яқинлашар экан, сенга Аллоҳ таоло ва унинг махлуқларига нисбатан қилган барча гуноҳларингга тавба қилишга шошилишинг яхшироқдир. Шу билан Муборак Рамазон кириб келишига тоза ва ҳотиржам қалб билан қадам қўя олишинг учундир. Аллоҳ таоло Қуръони Каримда айтади:\nАғар ибн Ясор ал-Музаний розияллоҳу анҳу ривоят қилган ҳадисда, Пайғамбар соллаллоҳу алайҳи васаллам дедилар: «Эй инсонлар, Аллоҳга тавба қилинглар ва ундан мағфират талаб қилинглар. Мен бир кунда юз марта тавба-истиғфор қиламан» (Имом Муслим, 2702 (42)).\n2 – Дуо. Баъзи салаф солиҳлардан ривоят қилинишича, улар Аллоҳдан олти ой давомида Рамазонга саломат етишни дуо қилар эканлар. Сўнг, Рамазондан кейинги олти ой унда (Рамазонда) қилинган солиҳ амалларини қабул қилишини Аллоҳдан сўрар эканлар. Шунинг учун сен ҳам уларга эргаш, Аллоҳ таолодан Рамазонни саломат ва мустаҳкам иймон билан қарши олишингга имконият беришини дуо қил. Унга ибодат қилишингда ёрдам беришини ва солиҳ амалларингни қабул қилишини Ундан сўра.\n3 – Муборак Рамазон ойи яқинлашиши муносабати билан шодланиш. Чунки ушбу Муборак ойнинг кириб келиши ҳар бир мўмин учун буюк яхшиликдир. Чунки ушбу ой – яхшилик мавсумидир. Ушбу ой, Жаннат дарвозалари очиладиган ва Жаҳаннам дарвозалари ёпиладиган ойдир. Ушбу ой, Қуръони Карим нозил бўлган ойдир. Аллоҳ таоло айтади:\n4 – Қазо рўзаларини адо этиш. Абу Салама розияллоҳу анҳу деди: «Мен Оиша розияллоҳу анҳо шундай деганларини эшитдим: «Зиммамда Рамазон рўзаси бўлар, мен унинг қазосини Шаъбонга борибгина тутишга қодир бўлардим»» (Бухорий 1849, Муслим 1146). Ибн Ҳажар раҳимаҳуллоҳ деди: «Оишанинг Рамазон рўзаси қазосини Шаъбон ойида адо этишга интилишидан шундай фойда олинадики, ўтган Рамазондаги қазони кейинги Рамазонга қолдириш мумкин эмас» (Фатҳул Борий, 4/191).\n5 – Илм олиш. Яъни, Рамазон ойи фазилати ва рўзага боғлиқ илмларни эгаллаш.\n6 – Рамазон ойида ибодат қилишдан чалғитиши мумкин бўлган барча ишларни тезроқ тамомлаш.\n7 – Оила аъзолари, қариндош ва дўстларга рўзанинг асосий аҳкомларини тушунтириш. «Кичик»ларни рўза тутишга тарғиб қилиш. Шу орқали Исломнинг асосий ибодат турларига ёшликларидан чиниқсинлар.\n8 – Шаъбон ойи рўзаси. Бу рўза Рамазон ойига тайёргарлик мақсадидадир. Чунки, Оиша розияллоҳу анҳодан ривоят қилинган саҳиҳ ҳадисда айтадилар: «Росулуллоҳ соллаллоҳу алайҳи васаллам рўза тутсалар энди (бу ой охиригача) рўзаларини очмас эканлар деб ўйлаб қолардик, рўза тутмай юрсалар энди тутмас эканлар деган ҳаёлга борардик. Рамазондан бошқа бирор ойда тўлиқ рўза тутганларини билмайман, Шаъбон ойида эса бошқа ойлардан кўра кўп рўза тутганларини гувоҳи бўлганман» (Бухорий 1969, Муслим 1156 (175)). Шунингдек ривоят қилинишича, Усома ибн Зайд розияллоҳу анҳу деди: «Ё Расулуллоҳ, мен биронта ойда Шаъбондагидек рўза тутганингизни кўрмадим?» Бунга Набий соллаллоҳу алайҳи васаллам дедилар: «Бу шундай ойки, одамлар Ражаб билан Рамазон ўртасида ундан ғафлатда қолишади. Бу ойда амаллар оламлар Ҳожасига кўтарилади. Шундай экан, мен амалимни ўзим рўзадор ҳолимда кўтарилишини яхши кўраман» (Насоий 2357, шайх Албоний раҳимаҳуллоҳ ҳадисни ҳасан деган). Ушбу ҳадисда Шаъбон ойи рўзасининг ҳикмати баён қилинган. Ҳикмат шундан иборатки, ушбу рўза фарз намозидан аввал адо этиладиган суннат намозига ўхшайди. Шу билан инсон ўзини фарз ибодатига тайёрлайди.\n9 – Қуръон тиловати. Салма раҳимаҳуллоҳ айтади: «Шаъбон ойини қорилар ойи деб номлашарди». Амр ибн Қайс раҳимаҳуллоҳ Шаъбон ойи кирганида ўз хоналарига қулфланиб оларди ва барча вақтини Қуръон тиловатига баҳшида қиларди.\nЭнди юқоридаги барча айтилганлардан сўнг, келинг ўз ҳолатимизга бир қарайлик. Ўзимизга холис жавоб берайлик: ушбу Муборак ойга қандай тайёргарлик кўраябмиз ва уни қандай кутиб олмоқчимиз?\nАллоҳ таолодан рўзага тайёргарлик кўришда ва Муборак Рамазон ойини муносиб равишда кутиб олишда ёрдам, кўмак беришини сўраб қоламиз!\n/ Кутубхона / Рўза / Рамазонга тайёргарлик


"Qanotchi" ресторани эксперимент эди - Пойтахт ҳокимлиги ресторан ишга тушгани ҳақидаги хабарларга муносабат билдирди - Халқ сўзи\n23:51 10 Май 2020 Жамият\nТаъкидланишича, "Qanotchi" ресторани тажриба тариқасида ишга туширилган.\nБу Тошкент шаҳридаги масканлар босқичма-босқич очилиши учун чора-тадбирлар тартибини ишлаб чиқиш учун зарур бўлган. Айни вақтда эксперимент якунига етган, ресторан ёпилган.\n“СЭОМ, ИИББ ва Тошкент шаҳар ҳокимлигининг умумий хулосасига асосан, шаҳар умумий овқатланиш масканларининг очилиши учун чоралар режаси ҳамда регламенти ишлаб чиқилади.\nЭксперимент доирасида "Qanotchi" ресторани маъмурияти ўз ҳисобидан овқатланиш залини СЭОМ меъёрлари асосида жиҳозлаб, дезинфекция ишларини амалга оширди ва меҳмонларни залда жойлаштириш, уларга хизмат кўрсатиш ва киритиш бўйича барча белгиланган чораларни ишлаб чиқди.\nРестораннинг одатий тартибда ишга тушгани ҳақида оммага тақдим қилинган маълумот юзасидан эса, нотўғри ахборот тарқатиб пойтахт аҳолисига янглиш маълумот беришда айбдорлар, қонунчиликда белгиланган тартибда жавобгарликка тортилади”, дейилади муносабатда.


Жонни Депп: "Қачон охирги марта актёр президент жонига суиқасд қилганди?"\n18:50 / 23.06.2017\nАмерикалик актёр Жонни Депп АҚШ президенти Дональд Трампнинг Буюк Британияга ташрифи республикачи ҳаётининг сўнгги лаҳзалари бўлиши мумкинлигини айтиб ҳазиллашди. У Гланстонберидаги мусиқий фестивалда сўзлаган нутқида шундай фикр билдирди. 23 июнь куни The Guardian шу ҳақидаги хабари билан бўлишди.\n"Қачон охирги марта актёр президент ҳаётига суиқасд қилганди?" - дея савол билан юзланди Депп йиғилганларга. Депп унинг ўзи актёр эмаслигига аниқлик киритди: "Мен алдайман ва шунинг кетидан яшаш учун пул топаман. Шундай бўлса-да, президентнинг ўлими анчадан бери кузатилмаган эди, эҳтимол айни вақтидир?", - деди "қароқчи".\n"Бу шунчаки савол. Мен ҳеч нарсага шаъма қилаётганим йўқ. Айтганча, бу гапларим ОАВда чоп этилади ва бу даҳшат, албатта", - дея таъкидлади Депп.\nНашрда қайд этилишича, 1865 йилда АҚШнинг 16-президенти Авраам Линкольнни америкалик актёр Жон Уилкс Бут ўлдирган. У спектакль вақтида давлат раҳбарининг бошига қарата ўқ узган.\nБундан аввал Трамп ҳақида кескин фикр билдирган актёрлар орасида Роберт Де Ниро номини ёдга олиш мумкин. 2016 йилнинг ноябрида у республикачининг юзига зарба бериш ҳақида орзу қилишини айтган. Кейинроқ у бу шаштидан қайтганини айтган.\nЖонни Депп "Кариб денгизи қароқчилари" франшизаси ҳамда "Йиғлоқи", "Мурда", "Донни Браско", "Аризона орзуси", "Лас-Вегасдаги қўрқув ва нафрат", "Қора месса" каби фильмларда бош ролларни ижро этган.\nДўстум Кобулга қайтиши биланоқ унга суиқасд қилинди\nТрамп Клинтон ва Демократик партияни жосусликда айблади


13:39 06 Июл 2020\n10:01 07.06.2020 Ҳавола олиш\nТОШКЕНТ, 7 июн — Sputnik. Шавкат Мирзиёев Фарғона шаҳридаги Ўзбекистон-Корея халқаро университетида бўлди.\nМазкур таълим муассасаси Вазирлар маҳкамасининг 2019 йил 23 августдаги қарорига мувофиқ ташкил этилган. Бу ерда ўқитиш тўлов-контракт асосида илғор ўқув режалари ва дастурлари бўйича ўзбек, корейс ва инглиз тилларида олиб борилади.\nПрезидент зерикарли маърузалар, конспектлар ёздиришдан воз кечиш муҳимлигини таъкидлади\n“Бизда 1-курсда умумий фанлар ўқитилиб, мактаб дастури қайтарилади. Ёшлар бир йил умрини йўқотиб, қизиқиши сўниб ҳам қолади. Ривожланган давлатларда бундай эмас, биринчи йилдан мутахассислик фанларига ўтиб, амалиётга муҳим ўрин берилади. Натижадаги фарқни ҳаёт кўрсатиб турибди”, - деди Шавкат Мирзиёев.\nМутасаддиларга Жанубий Корея университетларидаги ўқув дастурлари ва соатларини ўрганиб, мамлакат олий таълим тизимини қайта кўриб чиқиш, талабаларни амалиётга максимал йўналтириш бўйича кўрсатмалар берилди.\nЭслатиб ўтамиз, аввалроқ президент ОТМларда зерикарли маърузалар, конспектлар ёздиришдан воз кечиш муҳимлигини таъкидлаган эди.\nХитой шимолидаги Ички Мўғулистон мухтор вилоятида чорвадорда қора ўлат қайд этилди. Бу ҳақда Баян-Нур шаҳри соғлиқни сақлаш қўмитаси маълум қилди.\n12:32 Эннио Морриконе вафот этди


Тожикистон ИИВ: «Султони Кабир» бозорида ёнғин қисқа туташув туфайли содир бўлди (видео)\nДушанбеда, 25 январь куни эрталаб Тожикистоннинг қурилиш материаллари ва маиший техника сотадиган энг йирик бозори бўлган Султони Кабир бозорида ёнғин содир бўлди. Воқеа жойидаги гувоҳларнинг хабар беришича, ёнғин эрталаб соат 7 да бошланган ва икки соатдан кейин ўчирилган.\nТожикистон Ички ишлар вазирлиги матбуот марказининг хабар беришича, Султони Кабир бозоридаги ёнғин электр симларининг қисқа туташуви туфайли содир бўлган.\nЁнғин пластик маҳсулотларни сотадиган савдо марказларида содир бўлган, дейилади расмий баёнотда. Олдинроқ бозор савдогарлари ёнғин бино ичида, машиналар учун шиналар сотиладиган қаторларда содир бўлганини айтишган.\nАйни пайтда бозор ҳуқуқни муҳофаза қилиш органлари ходимлари томонидан ўраб олинган, тадбиркорлар ва савдогарлар учун ҳудудга кириш вақтинча ёпилган.\nТожикистон Ички ишлар вазирлигининг маълумотларига кўра, ёнғин майдони 610 кв. метр. Воқеа жойида бир нечта ўт ўчириш бригадалари ишлади.\nҲокимият қурбонлар ва жароҳатланганлар йўқлигини айтмоқда. Ёнғин натижасида етказилган зарар, дастлабки маълумотларга кўра, 800 минг сомонийни (тахминан 71 минг АҚШ доллари) ташкил этди.\nЭслатиб ўтамиз, бу Душанбедаги Султони Кабир бозоридаги биринчи ёнғин эмас. 2018 йил июнь ойида бозор ҳудудида жойлашган савдо марказидаги ёнғин натижасида 20 дан ортиқ дўкон ва расталар тўлиқ ёниб кетди. Шунда зарар миқдори 3,5 миллион сомонийни ташкил қилди (ўша пайтдаги курс бўйича $ 390 минг).\n«Султони Кабир» — энг йирик капитал бозорларидан бири бўлиб, 2000 йилда 5 гектар майдонда қурилган. Бозорда 1 700 тадбиркор ишлайди.


Ички ишлар ходимига қўл кўтарган фуқарога суд ҳукми ўқилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ички ишлар ходимига қўл кўтарган фуқарога суд ҳукми ўқилди\nМирзачўл тумани, “Ўзбекистон” қишлоқ фуқаролар йиғини, “Ёшлик” кўчасида яшовчи Бахтиёр Жўраев мазкур нақлни ўз тақдири билан исботлаганлардан бири. Муқаддам судланган бу шахс навбатдаги жиноятини маст ҳолатда содир қилди. Аниқроғи, у ички ишлар органи ходимига қўл кўтарди ва шунга яраша жазосини олди.\nБахтиёр Жўраев 2004 йилда безорлик қилгани учун 3 йил муддатга ахлоқ тузатиш ишлари жазосига тортилган. Омади бор экан, кўп ўтмай амнистия асосида жазодан озод қилинди. Аммо Бахтиёр Жўраев қилган хатосидан хулоса чиқармади, ҳаётини тўғри йўлга солиш ўрнига ичкиликка ружу қўйди, тайинли иш билан шуғулланмади. Ўз навбатида бундай турмуш тарзи оиласини моддий қийинчиликка учратди.\nШу боис “Ўзбекистон” қишлоқ фуқаролар йиғини ички ишлар органлари таянч пункти профилактика инспектори, Самад Якубов уни бир неча маротаба ичкиликни ташлашга ундади, ҳатто, маҳалла фаоллари билан бирга уйига бориб, муаммога ечим қидирди. Ачинарлиси, Бахтиёр Жўраев қонун посбонининг бу ҳатти-ҳаракатларини нотўғри тушунди.\nЧунончи, жорий йилнинг 2 сентябрь куни таниши билан бўккунча ичиб, тунги соат бирларда таянч пунктига Самад Якубовни қидириб борди. У ерда бўлган профилактика инспекторига “Нега уйимга борасан, ўз пулимга ичаяпман”, деганча ташланди. Зўравон ички ишлар органи ходимининг юзига бир неча мушт туширишга улгурди.\nТабиийки, ички ишлар ходими уни зудлик билан ушлаб, Пахтакор туманидаги наркология диспансерига элтиш чораларини кўрди. Бу жараёнда безори ҳақоратлаш ва сўкинишдан тўхтамади, фаол қаршилик кўрсатди.\nТиббий текширувда қонунбузар Бахтиёр Жўраев профилактика инспекторига бурун суягининг пост травматик синиши, кўз склярясига қон қуйилиши, қовоқнинг қонталаш бўлиши билан боғлиқ тан жароҳатлари етказгани аён бўлди. Шу йилнинг 26 ноябрида Бахтиёр Жўраевнинг қилмиши жиноят ишлари бўйича Мирзачўл тумани судида кўриб чиқилди.\nУнинг қонунга зид хатти-ҳаракатлари жамиятда юриш-туриш қоидаларини бузиш, уриш-дўпослаш, жамоат тартибини сақлаш вазифасини бажариб турган ҳокимият вакилига фаол қаршилик кўрсатиш ва шаънини таҳқирлаш сифатида баҳоланди. Айбланувчи эса мастлиги туфайли ўша тунда қандай воқеалар юз берганлигини эслай олмаслиги билан ўзини оқлашга уринди.\nҲолатни ҳар томонлама ўрганган суд Бахтиёр Жўраевга 3 йилу 1 ой муддатга озодликдан маҳрум қилиш жазосини тайинлади. Айни вақтда у жазони манзил колониясида ўтамоқда. Энди Бахтиёр Жўраевда спиртли ичимлик ичиш учун шароит йўқ, аммо қилганлари тўғрисида ўйлаб кўришга вақт ва имконият етарли.


Ўзбекистонда АЭС қуриладиган ҳудуд танланди — Minbar\n31 май 17:18 2 дақиқада ўқийсиз Янгиликлар\nЎзбекистондаги атом электр станцияси Жиззах вилояти Айдар-Арнасой кўллар тизимига қарашли Тузкон кўли яқинидаги майдонда қуриладиган бўлди.\n"Ўзатом" агентлиги ахборот хизмати хабарига кўра, 2018 йил августдан бошланган АЭС қуришнинг биринчи босқичи якунланган. Ўзбекистонда АЭС қуриш бўйича лойиҳани амалга оширишни мувофиқлаштирувчи республика ишчи гуруҳи шундай қарорга келган.\nИшчи гуруҳ АЭС қуриш учун мўлжалланган майдонларни пухта ўрганиб чиққани айтилади: 2018 йил августидан 2019 йил мартига қадар Навоий ва Бухоро вилоятларининг Тўдакўл сув омбори яқинидаги тўртта, Жиззах вилоятидаги Тузкон кўли атрофида жойлашган учта майдон. Ишчи гуруҳ халқаро экспертлар билан ўтказилган илмий изланишлардан кейин Тузкон кўлини танлаган.\nЎзбекистонда атом электр станцияси қурилиши нақадар хавфли? Уни қуришга неча миллиард доллар сарфланади? "Росатом"нинг Туркия ва Беларусдаги лойиҳаларида хабар қилинган муаммолар ҳисобга олиндими?\n"Росатом" Ўзбекистонда ҳар бир энергоблокининг қуввати 1,2 ГВт бўлган 2 та энергоблокдан иборат атом электр станциясини қурмоқда.\nСтанция қурилиши 2022 йилда бошланиши, 2028 йилнинг декабригача биринчи энергоблок, 2030 йилнинг июнигача иккинчи энергоблок ишга туширилиши режаланган.\nМарказий Осиёда биринчиси бўлиши кутилаётган бу атом электр станцияси экспертлар ва халқ орасида қарама-қарши муносабатларга сабаб бўлмоқда. АЭСнинг қурилишидан соф иқтисодий мақсад кўзланган дегувчилардан тортиб, бу қурилиш Россиянинг Марказий Осиёдаги геосиёсий мақсадларига хизмат қилади деб хавфсирайдиганлар ҳам топилади.\n"Ўзатом" агентлиги бош директори Жўрабек Мирзамаҳмудов эса бу лойиҳа тафсилотлари ва истиқболи ҳақида гапириш билан бирга оммавий ахборот воситаларини АЭС лойиҳаси борасида ваҳимали хабарлар тарқатмасликка чақирган эди.\nАЭС Ўзатом Тузкон\n13 июн 14:45 1 дақиқада ўқийсиз


Дунё матбуоти: Ракеталар сабр-тоқатга, Керри сирларни очмоқда, Афғонистонда ғалабани ваъда қилган 8-қўмондон - Sharh.uz\nБош саҳифа|Муносабат|Дунё матбуоти: Ракеталар сабр-тоқатга, Керри сирларни очмоқда, Афғонистонда ғалабани ваъда қилган 8-қўмондон\nБироқ, нашрнинг фикрича, баллистик ракеталарнинг учирилиши аввалбошданоқ АҚШ қизил чизиқдан ўтиб, Шимолий Кореяга қарши уруш бошланмаслигини Пхеньян ҳисобга олган. АҚШ Пхеньяннинг навбатдаги “ҳийласи”га кескин жавоб берди.\n«Биз ҳеч қачон Шимолий Кореяга қарши уруш очишга ҳаракат қилмаймиз. Агарда уруш бошлангудек бўлса, сиз Шимолий Корея режими бутунлай йўқ қилинишига шубҳа қилмасангиз ҳам бўлади», деб баёнот берди АҚШнинг БМТдаги доимий вакили Никки Хейли БМТ Хавфсизлик Кенгашининг фавқулотда мажлисида, дея хабар берди Associated Press. У жаҳоннинг барча мамлакатлари КХДР билан ҳар қандай алоқаларни узишига ва Шимолий Кореяни БМТдаги овозидан маҳрум қилишга чақирди.\nЭронга бомба ташланадими?\nАҚШ собиқ давлат котиби Жон Керри баёнот бериб, Вашингтоннинг Яқин Шарқдаги учта нуфузли иттифоқчиси – Исроил, Саудия Арабистони ва Миср собиқ президент Барак Обамага “Эронга бомба ташлаши” борасида босим ўтказганини айтди. Бу 2015 йилнинг июлида машҳур ядро Битимига эришилишидан аввал юз берган, деди сиёсатчи Колумбия округидаги Вашингтонда бўлиб ўтган анжуманда, дея маълум қилди Newsweek.\nЭроннинг минтақадаги рақиби бўлмиш иккита сунна мазҳабидаги мамлакат ва Теҳрон томонидан азалий душман сифатида кўриладиган Исроил раҳбарлари АҚШ Эрон Ислом республикасига қарши ҳарбий ҳаракатлар бошлашини талаб қилишган. Нашр АҚШ собиқ давлат котибининг “уларнинг ҳар бири менга Сиз Эронга бомба ташлашингиз керак, бу улар тушунадиган ягона масаладир”, деган сўзларини келтиради. Шу билан бирга бу мамлакатлар очиқчасига АҚШни Эрон билан эҳтимолий урушларини танқид қилган, дея таъкидлайди Жон Керри.\nБироқ, Исроилнинг АҚШдаги собиқ элчиси Майкл Орен The Jerusalem Post газетасига берган интервьюсида Жон Керрининг баёнотини танқид қилиб чиқди. Унинг таъкидлашича, “Исроил ва Яқин Шарқда шу каби фикрловчи бошқа мамлакатларнинг ҳукуматлари Эроннинг ядро таҳдидини АҚШ ҳарбий аралашув ва дипломатик йўл билан ҳал қилиши мақсадида танлови борлигини тушунишарди».\nАфғонистондаги янги супурги\nАҚШ ва НАТОнинг Афғонистондаги қўшинлари қўмондони Жон Николсон баёнот бериб, Дональд Трамп маъмуриятининг Афғонистондаги Америка ҳарбийлари сонининг оширилиши борасидаги режаси Қобул кучларининг “ғалаба сари кетаётган йўлида” “туб бурилиш” бўлади, деди.\nГенералнинг ишонишича, яқин икки йил мобайнида Америка қўшинлари “Толибон” жангариларининг мавқеларни топширишга ёки ўлимга мажбур қилади, дея таъкидлайди Chicago Tribune. «Биз бу ерда миссия тўла бажарилмагунигача бўламиз», дея баёнот берди генарал.\nГенерал Николсон, сўнги ўн йилликда урушда ғалаба қозониш ҳақида айтган НАТО ва АҚШнинг камида саккизинчи қўмондонидир. Нашрнинг таъкидлашича, уларнинг ғалаба ҳақидаги прогнозлари Афғонистондаги ҳақиқий вазиятдан фарқ қилади. Айни дамда Афғонистонда 14 мингга яқин Америка ҳарбий хизматчилари бор. Афғонистонда ҳарбий кампания авжига чиққан пайтда Осиёнинг мазкур мамлакатида АҚШнинг 100 минг ҳарбий хизматчиси жойлаштирилган эди. Бироқ, улар “Толибон”дан устун бўла олишмади, дея ёзади Chicago Tribune.\nДунё матбуоти: Марказий Осиё барқарорлашдими? Яқин қариндошлари ёки ўзининг судланганлиги муносабати фуқарони ишга қабул қилишни рад этишга чек қўйилади


Қозоғистон Ўзбекистонга қандай товарларни экспорт қилади? Ўзбекистон-чи? — Sof.uz\nҚозоғистон Ўзбекистонга қандай товарларни экспорт қилади? Ўзбекистон-чи?\n25.02 09:00 953 Жаҳон\n2019 йил январ-декабр ойларида Қозоғистон ва Ўзбекистон ўртасида ўзаро товар айланмаси 2,8 млрд долларни ташкил қилди, деб хабар берди Kazinform мухбири.\nҚозоғистон Республикаси Миллий иқтисодиёт вазирлиги Статистика қўмитаси ва ҚР Давлат даромадлари қўмитасининг расмий маълумотларига кўра, товар айланмасида экспортнинг улуши 2 миллиард долларни, импорт эса 771,2 миллион долларни ташкил этади.\nШу билан бирга, икки мамлакат ўртасидаги товар айирбошлаш ҳажми 2018 йилга нисбатан 1,5 фоизга ёки 42,2 миллион долларга камайди. Йил давомида экспорт 20,9 фоизга ёки 341,9 миллион долларга, импорт 33,2 фоизга ёки 384,1 миллион долларга камайди.\nБироқ, савдо сальдоси ижобий бўлиб, 1,2 миллиард долларни ташкил этади. Ўтган йили Ўзбекистон Қозоғистоннинг савдо шериклари орасида 9-ўринни эгаллади.\n2019 йилнинг 12 ойи давомида Қозоғистоннинг Ўзбекистонга экспорти 20,9 фоизга ўсиб, 2 миллиард долларни ташкил қилди. Шу жумладан, нохомашё товарларнинг экспорти 82,6% ташкил этди. Шу даврда Ўзбекистон Қозоғистон товарлари истеъмолчилари орасида 10-ўринни эгаллади.\nҚозоғистон Ўзбекистонга асосан дон, руда ва мис концентратлари, хом алюминий, аралашмасиз пўлатдан ярим тайёр маҳсулотлар ва ун экспорт қилади.\nЎтган йилнинг 12 ойида Ўзбекистондан Қозоғистонга импорт 33,2 фоизга камайиб, 771,2 миллион долларни ташкил қилди.\nЎзбекистон Қозоғистонга энг йирик товар етказиб берувчилар орасида саккизинчи ўринда турибди. Ушбу мамлакат Қозоғистонга табиий газ, шафтоли, гилос, этилен полимерлари, ўрик, олхўри ва узум каби маҳсулотларни етказиб беради.\n28.03 15:49 8889\n29.03 16:11 8387\n29.03 01:07 3451\n29.03 18:30 2968\n29.03 12:30 2955\nКарантинда қайси китоблар кўп ўқиляпти?\nРоссияда карантин фонида кексаларга нисбатан оилавий зўравонлик кўпайди\n21:00 1030 Ўзбекистон\nБугун, 18:49 262\nҚозоғистонда коронавирусни даволовчи шифокорлар ойлиги 2000$ гача кўтарилди\nБугун, 18:39 108 Жаҳон\n1 октябргача Ўзбекистоннинг ҳар бир ҳудудида мономарказлар ташкил этилади\nБугун, 18:32 563 Ўзбекистон


Хоразм вилоят матбуот ва ахборот бошқармаси бошлиғи ахлоқ тузатиш ишига ҳукм қилинди - Фарғона.Ру ахборот агентлиги\n22:15 msk, 13 Июль 2020\nХоразм вилоят матбуот ва ахборот бошқармаси бошлиғи ахлоқ тузатиш ишига ҳукм қилинди\n24.02.2007 12:21 msk\nШу йилнинг 15 февраль куни Жиноят ишлари бўйича Урганч шаҳар суди Хоразм вилояти матбуот ва ахборот бошқармаси бошлиғи Улуғбек Исмоилов, бошқарма бош ҳисобчиси Робиға Ражабова ва «Урганч принт колор» масъулияти чекланган жамияти директори Абдураҳмон Қодировлар устидан уларнинг жиноий ишлари бўйича ҳукм чиқарди. Улуғбек Исмоиловга иш ҳақининг 20 фоизини давлат даромади ҳисобига ушлаш шарти билан 2 йил муддатга ахлок тузатиш иши жазоси тайинланди ва у 1 йил муддатга мансабдорлик ва моддий жавобгарлик юклатилган вазифаларда ишлаш ҳуқуқидан маҳрум қилинди. Унинг шериклари ҳам шу турда жазо олдилар. Тайинланган жазо Урганч шаҳар ички ишлар бўлими белгилаган жойда ўталади.\nМаълум бўлишича, Улуғбек Исмоилов матбуот ва ахборот бошқармаси балансидаги ГАЗ-24 русумидаги автомашинани «Хоразм вилоят босмахонаси» масъулияти чекланган жамиятига ўтказиб, 486 минг 752 сўмлик давлат мулкини талон-тарож килган. Шунингдек, у бош ҳисобчи Р. Ражабова ва «Экспресс матбаа» корхонасм директори А. Қодиров билан тил бириктириб, «Экспресс матбаа» кичик корхонасининг 11 миллион 620 минг сўмлик асосий воситаларини сохта ҳужжатлар тайёрлаб, хусусийлаштириб ўзлаштирган. Бундан ташқари, хусусийлаштирилган корхонанинг кўп даромадлари солиқдан яширилиб, бухгалтерлик ҳисоб-китоблари тўғри юритилмаган ва дебиторлик қарзлари вақтида ундирилмаган ва ходимларга вақтида иш ҳақи тўланмаган.\n15 феврал ҳукмидан олдин 9 февраль куни жиноят ишлари бўйича Урганч шаҳар суди Улуғбек Исмоилов жинояти бўйича ажрим ҳам чиқарган. Ажримда таъкидланишича, Улуғбек Исмоилов бош ҳисобчи Р. Ражабова билан бирга 552 минг сўмлик мол-мулк солиғи, 2 миллион 839 минг сўмлик даромад солиғини тўлашдан қасддан бўйин товлаган. Лицензия олмасдан 15 миллион сўмлик улгуржи савдо фаолияти билан шуғулланган. «Матбуот уйи» биносининг бўш турган хоналарини ноқонуний равишда ижарага бериш оқибатида бюджет, давлат манфаатларига 2 миллион 790 минг 490 сўм миқдорида зарар етказган. Аммо Улуғбек Исмоилов жиноятларининг бу қисми «Ўзбекистон Республикаси Конституцияси қабул қилинганининг 14 йиллиги муносабати билан амнистия тўғрисида»ги ҳукумат қарорига биноан амнистияга тушган.\nМаҳаллий журналистларнинг кўпчилиги Улуғбек Исмоиловнинг ишдан бўшатилишини маъқул деб билади. Чунки у Хоразм вилояти матбуот ва ахборот бошқармаси бошлиғи лавозимига тайинланганда матбуот кўчасидан ҳам ўтмаган шахс шу мансабга ўтирганидан вилоят журналистларининг энсаси қотган эди. Нўноқ раҳбар фаолияти вилоят матбуоти ривожига анча тўсқинлик қилди. Унинг даврида хусусий ва мустақил оммавий ахборот воситасини ташкил қилиш амри маҳол бўлиб қолди. Эркин журналистлар таъқиб остига олинди. Танқидий мақола ёзганлар тазйиққа учради. Бошқа вилоятларда кўплаб хусусий газеталар фаолият юритаётган бўлса, Хоразм вилоятида бирорта мустақил ёки хусусий газета йўқ. Вилоят бўйича нашрлар сони ўттизтага ҳам етмайди.\nУлуғбек Исмоилов оммавий ахборот воситаси ташкил қилмоқчи бўлган журналистларни турли баҳоналар билан орқага қайтарган. Бошқа матбаа корхоналарини оммавий ахборот воситаларини чоп қилиш лицензиясидан турли воситалар орқали маҳрум қилиб, мижозлар фақат ўзининг ноқонуний хусусийлаштирилган кичик матбаа корхонасига буюртма билан келиши, яъни монополия яратиш учун қаттиқ уринди. У газеталар кўпайиб кетиши, уларда ҳукуматга ёқмайдиган ёки сиёсатга алоқадор нимадир чоп қилинишидан қўрқиб иш кўрди. Аммо ҳукумат қонунларини ўзи бузишдан эса чўчимади.


Sunday Times: Британиянинг энг бой одамларидан 16 нафари собиқ СССРдан чиққан - BBC News O'zbek\nSunday Times: Британиянинг энг бой одамларидан 16 нафари собиқ СССРдан чиққан\nSunday Times газетаси Британиянинг минглаган бой одамлари йиллик рўйхатини эълон қилди. Ундан нафақат мамлакат фуқаролари, балки Буюк Британияда истиқомат қилувчи ёки ишловчи хорижликлар ҳам ўрин олган.\nГлобализация замонида бир давлатда туғилиб, иккинчисида вояга етган ва учинчисида яшайдиган, тўртинчисида меҳнат қилиб, бешинчисида пулларини сақлайдиган одамларни топиш қийин эмас.\nШундан келиб чиқиб, газета Британия билан яқин алоқалари мавжуд шахсларни ҳам рўйхатга киритишни жоиз топган. Рўйхатга киритилганлардан кимдир Британия фуқароси билан оила қурган, иккинчиси, мамлакатда қатор кўчмас мулк ва бизнесларга эга, бошқаси эса британ хайрия жамғармалари, сиёсий партиялари, университетларига молиявий кўмак кўрсатади.\n"Путин рўйхати"га Алишер Усмонов ва Искандар Маҳмудов ҳам кирди\nРоссия: Усмонов бешта бойдан биттаси\nРўйхатдан собиқ СССР ҳудудидан чиққан 16 нафар шахс ҳам жой олган.\nSunday Times рўйхати акциялар, ерлар, кўчмас мулклар ёки санъат асарлари каби очиқ мол-мулкларга асосланган. Батафсил маълумот олишга имкон йўқлиги сабабли банклардаги маблағлар ҳисобга олинмаган.\nБаъзи миллионерлар ўзларининг қарздорлиги борасида банклар билан музокаралар ўтказаётгани маълум бўлиб қолган ҳолатларда улар рўйхатнинг қуйи поғонасига тушиб кетадилар ёки ундан умуман чиқиб кетишлари мумкин. Бироқ газетанинг таъкидлашича, бу улар рўйхатга қайтиб киритилмайди, дегани эмас.\nШундай қилиб, собиқ СССРдан кимлар бу рўйхатга киритилди ва улар қандай ўринларни эгаллай олди?\nЛеонид Блаватник (Британияда сэр Лен Блаватник номи билан танилган)\nБлаватник Sunday Times рўйхатида 3-ўринга муносиб кўрилган. Газета унинг мол-мулкини $20,6 миллиардга баҳолаган.\nБир қанча вақт олдин у мамлакатдаги энг бой одам эди. 2017 йилда рўйхатда иккинчи ўринга тушди. Бойлиги эса 723 миллион фунтга камайди.\nБлаватникнинг асосий даромади инвестициялардан, хусусан, «Ренова» компаниясига тикилган сармоялардан, шунингдек, мусиқа саноати ва ОАВ бизнесидан келади.\nОвоз ёзиш ишлари билан шуғулланувчи Warner Music Group компанияси ҳам унга тегишли. 2017 йилда унинг даромади 10,2 фоиз, яъни 2,6 миллард фунт стерлингга ўсган.\nЛеонид Блаватник Одессада туғилиб, Москвада Виктор Вексельберг билан бир курсда ўқиган. 1978 йили унинг оиласи АҚШга кўчиб кетади.\nҲозирда Блаватник Лондонда муқим истиқомат қилади. 2010 йилда у Британия фуқаролигини олган.\nБлаватник хайрия ишлари билан фаол шуғулланади. Ушбу фаолияти учун 2017 йилда рицарлик унвони билан тақдирланган.\nЛондондаги Тейт (Tate Modern) замонавий санъат галереясининг янги қаноти унинг номи билан аталган (Блаватник музейга 50 миллион фунт хайрия қилган). Шунингдек, Виктория ва Алберт музейининг янги вестибюлига ҳам унинг номи берилган (5 миллион фунт).\nУ Оксфорд университетига 75 миллион фунт хайрия қилгандан сўнг у ерда Блаватник номидаги бизнес мактаб пайдо бўлди.\nФото муаллифлик ҳуқуқи MICHAEL KLIMENTYEV\nImage caption Усмонов ва Путин\nУсмонов Sunday Times рўйхатида саккизинчи ўринни эгаллаб турибди. Унинг бойлиги $14,2 миллиардга баҳоланган. Усмонов ўтган йилгидан $1,2 миллардга «камбағаллашган».\nАлишер Усмоновнинг асосий пуллари Россиядаги энг йирик тоғ-кон металлургия ҳолдингларидан бири ҳисобланувчи «Металлоинвест»га тикилган. У, шунингдек, Россиядаги иккинчи йирик мобил оператори бўлмиш «Мегафон»нинг катта миқдордаги акцияларига ҳам эгалик қилади.\nУсмонов Facebook'ка пул тиккан илк сармоядорлардан биридир. Кейинроқ Facebook'даги акцияларини сотиб юбориб, тушган пулни Alibaba ва JD.com ҳамда Airbnb'га йўналтирган.\n2013-2015 йилларда у энг бой россияликлар рўйхатига етачилик қилган. Лондон футбол клуби саналмиш «Арсенал»нинг 30 фоиз акциялари ҳам айнан Усмоновга тегишли.\nАлишер Усмонов Суррей графлигидаги Саттон-Плейсда истиқомат қилади. Тюдорлар даврига мансуб ушбу жой бир вақтлар америкалик нефть магнати Пол Геттига тегишли бўлган.\n2017 йилда Усмонов Sunday Times рўйхатининг бешинчи ўрнини эгаллаган эди.\nЎтган йилгидек Роман Абрамович бу йил ҳам Sunday Times рўйхатининг 13-ўрнида турибди. Газета унинг бойлигини $12,6 миллиард атрофида баҳолаган. Усмоновдан фарқли ўлароқ Абрамович ўтган йилгидан $1,2 миллиардга бойиган.\n1980 йилларда ҳарбий хизматдан қайтган Абрамович кичик бизнес билан шуғулланади. 1995 йилда у ва Борис Березовский хусусийлаштирилган «Сибнефт»ни сотиб оладилар.\nОрадан ўн йил ўтиб, «Сибнефт», «Аэрофлот» ва «Русал» алюминий компаниясидаги улушларини сотган Абрамович катта миқдордаги маблағга эга бўлади.\n2000 йилдан 2008 йилга қадар Чукотка губернатори сифатида фаолият юритган олигарх 2003 йилда Лондондаги «Челси» футбол клубини сотиб олади.\nАбрамовичга бешта қимматбаҳо уй тегишли бўлиб, уларнинг иккитаси Британияда, яна иккитаси Американинг Колорадо штатида ва биттаси Сен-Бартелеми оролида жойлашган. Абрамович дунёда катталиги бўйича иккинчи ўринда турувчи Eclipse яхтаси, Boeing-767 хусусий самолёти ва санъат асарларининг улкан коллекциясига ҳам эгалик қилади.\nМаълумотларга кўра, Абрамович президент Путин билан яқин алоқада бўлган ва бўлиб келмоқда. Бундан ташқари олигарх Британия ҳукуматининг хорижлик бизнесменлар топаётган даромадлари келиб чиқишини жиддий текшириш ниятида эканлигидан хавотирда эканлиги айтилмоқда.\n2007 йилда Роман Абрамович Ирина Маландина билан ажрашади. Ушбу ажрашув олигарх учун 155 миллион фунтга тушади. 2017 йилда учинчи хотини Даря Жукова билан ҳам ажрашган Абрамович яна бир қанча чиқимнинг баҳридан ўтишига тўғри келади.\nРоман Абрамович 2017 йилда Ла-Манш бўғозида жойлашган Жерси оролидан алоҳида нуфузли резидент сифатида яшаш ҳуқуқини қўлга киритади.\nSunday Times рўйхатида Владимир Кимга 93-ўрин берилган. Унинг бойлиги газета томонидан $1,9 миллиардга баҳоланмоқда.\nКим - рангли ва қимматбаҳо металларни қазиб олиш ҳамда қайта ишлаш билан шуғулланувчи йирик KAZ Minerals акционерлик гуруҳининг президенти. Шунингдек, у «Казахмис» ҳолдингининг ҳам президенти ҳисобланади.\nKAZ Minerals Лондонда жойлашган ва унинг акциялари Лондон биржасида котировка қилинади.\n2010 йилда Владимир Ким KAZ Minerals'даги ўз улушини сотиш орқали 838 миллион фунт ишлаб топади.\n2016 йилда компания Қозоғистон ҳукумати билан бўлиб ўтган музокараларда кўмак кўрсатгани учун Кимга 454 минг фунт тўлаган эди.\nВладимир Ким ҳозирда 57 ёшда. У Сталин даврида Узоқ Шарқдан сургун қилинган этник корейслар авлодидир.\nМавжуд маълумотларга кўра, Ким Лондон марказидаги One Hyde Park биносида жойлашган квартирага эгалик қилади. Бу бинодаги энг арзон турар-жой нархи эса 20 миллион фунтга тенг.\nВладимир Ким вақтининг маълум қисмини Олма-отада ўтказади.\nЕвгений Швидлер ўтган йилдан буён Sunday Times рўйхатидаги жойини сақлаб келмоқда - 125-ўрин. Унинг бойлиги $1,5 миллиардга тенг.\nШвидлер Роман Абрамовичнинг болаликдаги дўсти ва узоқ вақтлик бизнес ҳамкоридир.\nУ Лондонда жойлашган «Евраза» халқаро металлургия ва тоғ-кон саноати компаниясининг директорлар кенгаши аъзоси ҳисобланади. Компанияда унинг 162,1 миллион фунтга тенг улуши мавжуд.\nШвидлер, бундан ташқари, Millhouse Capital сармоя компаниясидаги Абрамовичнинг ҳамкори ҳамдир.\nУ пулларни беҳуда совурмаслиги билан танилган. Швидлернинг Абрамович ҳадяси ҳисобланмиш Le Grand Bleu номли яхтасини порт йиғимларини тўламаслик мақсадида 2017-йили Ню-Йоркдаги Озодлик ҳайкали остига тўхтатгани овоза бўлиб кетган эди.\n44 ёшли ушбу интернет гуру бир йил ичида Sunday Times рўйхатида 184-ўриндан 136-ўринга кўтарилишга муваффақ бўлган. Унинг бойлиги $1,3 миллиардга тенг, деб кўрилади.\nSunday Times ёзишича, Андреев Badoo танишув сайтини яратиш орқали миллионлаб одамларга бахт улаша олган. Times билан бўлган суҳбатлардан бирида у ўз бизнеси ҳақида шундай деган эди: «Биз ёлғизликни йўқ қиламиз.»\nАндреев Москвада туғилиб, вояга етган. Университетни ташлаб кетган йигит 2003 йилда Begun реклама сайтини сотиш орқали илк миллионини ишлаб топади.\nАндреев 18 ёшида Россиядан кўчиб кетади. 2005 йилдан бери Лондонда истиқомат қилади.\nРоссияда Mamba танишув сайтидаги асос солган бизнесмен, кейинчалик, қароргоҳи Лондонда жойлашган Badoo'ни яратади.\n2013 йилда Badoo 1,2 миллиард фунтга баҳоланади. Компаниянинг иддаосига кўра, сайтга 360 миллион одам аъзо бўлган.\n2014 йилда Андреев Tinder асосчиси Уитни Вулф билан Bumble танишув сайтини ишга туширади. Янги хизматнинг ўзига хослиги шунда эдики, унда фақат аёллар суҳбатдошни танлай оларди.\n80 ёшли Махлай Андреев билан 136-ўринни бўлишиб олган.\nУ «Толяттиазот» компаниясига 15 йил раҳбарлик қилади. 2011-йил майида эса истеъфога чиқади. Компанияни ҳозирда Махлайнинг ўғли Сергей бошқармоқда.\n2005 йилда «Толяттиазот» устидан назорат туфайли Махлай ва Виктор Вексельбергнинг «Ренова» ҳолдингги ўртасида низо келиб чиқади.\nРоссияда Махлайга нисбатан қидирув эълон қилинади. У эса сиёсий бошпана сўраганча Буюк Британияга кўчиб кетади.\nРоссия оммавий ахборот воситаларининг ёзишича, Махлай «Толяттиазот»даги икки миллиард долларга баҳоланган улушини сотиш истагида, лекин унинг бу хоҳишига, гўёки, Кремль норозилик билдирмоқда.\nSunday Times украиналик саноатчи ва сармоячининг бойлигини миллиард фунтга баҳолаган. У Андреев ва Махлай билан биргаликда 136-ўринни эгаллаб турибди.\nВиктор Пинчук Украинадаги тўртинчи энг бой шахс ҳисобланади. У кўплаб комапаниялар билан биргаликда пўлат қувурлар ва поезд ғилдираклари ишлаб чиқариш билан шуғулланувчи «Интерпайп»га ҳам эгалик қилади.\nЛондонда жойлашган инвестиция гуруҳи ҳам Пинчукка тегишли.\nУ Украина собиқ президенти Леонид Кучманинг қизига уйланган.\nВиктор Пинчук қўшиқчи Элтон Жон билан қалин дўстлик ришталарини ўрнатган. Бундан ташқари Британия собиқ бош вазири Тони Блернинг Faith Foundation хайрия фондига ҳам катта миқдордаги маблағ ўтказиб берган.\nМатбуотда пайдо бўлган хабарларга кўра, АҚШдаги президентлик сайловига қадар Пинчук ўзи томонидан ташкил қилинган конференцияда иштирок этиши учун Доналд Трампга гўёки $150 минг тўлаган. Ҳозирда махсус прокурор Роберт Мюллер айни масалани ўрганмоқда.\n2017 йилда Пинчук Sunday Times рўйхатининг 144-ўрнини банд қилиб турган эди. Сўнгги бир йил ичида унинг бойлиги 100 миллион фунтга ошди.\nSunday Times рўйхатида собиқ Москва мери бўлмиш Юрий Лужковнинг рафиқаси Елена Батурина 160-ўринни эгаллади. Унинг бойлиги газета томонидан $1,1 миллиард (882 миллион фунт)га баҳоланган.\nПрофессионал меҳнат фаолиятини заводда бошлаган Батурина, кейинроқ, Давлат бошқарув университетини тамомлайди. У асосий маблағини қурилиш бизнесидан ишлаб топган.\nБатурина 2008 йилда ўз бойлигининг энг юқори даражасига эришган. Ўшанда унинг умумий бойлиги 2,6 миллиард фунтга етган эди. Шундан сўнг унинг пуллари бир неча бараварга камайган.\n56 яшар украиналик банкир Sunday Times рўйхатининг 251-поғонасида турибди.\nУкраина ҳукумати мамлакатдаги энг йирик хусусий банк ҳисобланмиш Приват-банкни миллийлаштиргандан сўнг Боголюбовнинг бойлиги 500 миллион фунтдан 245 миллион фунтга тушиб кетди. У Приват-банкни Игор Коломойский билан биргаликда назорат қилиб келган эди.\nБоголюбовнинг банкдаги улуши 40 фоизни ташкил қилган.\n«Одатий ноқонуний тортиб олиш,» дея банкнинг миллийлаштирилишига изоҳ берганди у.\nЛондоннинг энг кўркам ва қиммат Белгравия туманида яшовчи Боголюбов 2016 йилдан бери Украинадаги темир конига эгалик ҳуқуқи юзасидан Британияда Виктор Пинчук билан судлашиб келмоқда.\nАндрей Бородин ва Татяна Корсакова\nМосква Банкининг собиқ президенти ва унинг собиқ модел, кийимлар дизайнери бўлмиш рафиқаси, Sunday Times маълумотларига кўра, 410 миллион фунт бойликка эга. Олдинги рўйхатларда улар қайд этилмаган.\n2013 йилда Бородин Россия ҳукумати томонидан молиявий фирибгарликда айбланган. Бородиннинг ўзи ушбу айбловлар сиёсий важларга асосланганлиги ва бу айбловлар юзага чиқишидан бироз вақт олдин пойтахт мерлигидан кетган Лужков билан яқинлиги ҳаммасига сабаб бўлганлигини иддао қилади. Кейинроқ Британия ҳукумати унга сиёсий бошпана беради.\nЎтган йил ёзида Швецария ҳукумати Бородинга тегишли бўлган ва умумий қиймати 230 миллион фунтга тенг 20 та музлатилган ҳисоб рақамини қайта очгандан сўнг собиқ банкирнинг ишлари яна юришиб кетди.\nРоссия ҳукумати саъйи-ҳаракатлари томонидан Беркшир графлигидаги Бородин ва унинг рафиқасига тегишли Парк-плейс мулки 2015 йилдан бери ҳибсда ушлаб турилибди. Эр-хотин мазкур мулкни 140 миллион фунтга сотиб олган эдилар ва у Британиядаги энг қимматбаҳо шахсий уй ҳисобланади.\nЭр-хотин ихтиёрида 30 дан зиёд хизматкор мавжуд. Улар ичидан Корсакованинг шахсий стилисти, веган таомлар ошпази ва йога бўйича ўқитувчини топиш мумкин.\nЎтган йили Корсакова Малдив оролларида ўзининг дам олишга мўлжалланган аёллар либослари коллекциясини намойиш қилган эди. Дизайнернинг ўзи эса қулай ва ҳамёнбоп бўлган Topshop ва H&M кийим-кечакларини яхши кўради. Айни шу кийимлар билан Москвадан келган меҳмонларни маҳлиё қилишни хуш кўради.\nУ фитнес ва соғлом овқатланишга бағишланган машҳур Myhandbook.com блогини ҳам юритади.\nРоссиялик 38 яшар математик илк бор Sunday Times рўйхатидан жой олди. У 772-ўринга муносиб кўрилган.\nУ ўзининг 150 миллион фунтга тенг маблағини Британиянинг GSA Capital Partners сармоя компанияси ҳамкори сифатида валюта операцияларида ишлаб топган. У GSA Capital Partners'га 2009 йилда Deutsche Bank'дан ўтган. Герко Лондоннинг Мейфер туманида XTX Markets трейдинг компаниясига асос солган.\nКомпаниядаги Герконинг улуши 75 фоизга тенг.\nXTX Markets'га 2015 йилда асос солинган бўлиб, келаси йили компания эгаларига 168,5 миллион фунт асосий капитал билан 75,8 миллион фунт фойда келтирган.\nImage caption Роман Абрамович ва Ириной Маландина 2004 йил\n51 яшар собиқ «Аэрофлот» борт кузатувчиси ва Роман Абрамовичнинг собиқ рафиқаси ажрашиш жараёни орқали олигархдан 155 миллион фунт ундиришга муваффақ бўлган. Бундан ташқари Абрамовичнинг Ғарбий Сассексдаги 18 миллион фунтга тенг 600 гектарли уйи ҳам унга ўтган.\nОрадан ўн йил ўтиб Sunday Times унинг бойлигини 160 миллион фунтга баҳоламоқда ва унга энг бой британияликлар рўйхатининг 772-ўрнидан жой берган. Ўтган йилга солиштирганда Маландина 10 миллион фунт йўқотган.\n2016 йил охирида Маландина ўзининг собиқ ёрдамчиси Синтия Хоффманни ўзига моддий зарар келтиришда айблаб, судга беради. Айбловга кўра, Маландина, гўёки, Хоффман туфайли Сен-Тропедаги асл қиймати 12,7 миллион фунтга тенг виллани 30 миллион фунтга сотиб олган.\n43 ёшли «Евросеть» асосчиси ўз бизнес фаолиятини Москва буюм бозорларида майда тужжорлик қилишдан бошлаган. У 118 миллион фунт бойлик билан рўйхатнинг 964-ўрнини эгаллаб турибди.\nПолиция 2008 йил сентябр ойида беш йил олдин компания хавфсизлик хизмати томонидан телефон ўгирлашда айбланган экспедиторга нисбатан ноқонуний босим ўтказиш иши юзасидан «Евросеть»нинг бош офисида тинтув ўтказади.\nОрадан тахминан бир ой ўтиб, Чичваркин компанияни сотиб юборади ва ўша йилнинг декабрь ойида Лондонга кўчиб кетиб, компания билан юз берган ҳолатни таъмагирлик, деб атайди. Бир неча кундан сўнг Тергов қўмитаси унга қарши жиноий иш очади. 2011 йилда бу иш ёпилган бўлсада, Чичваркин Россияга қайтишни истамайди.\nҲозирда у Пикадиллида уч қаватли ресторан очмоқда. Ушбу ресторан Лондондаги энг катта вино картаси (каталоги)га эга бўлиб, унда таниқли француз ошпази Олли Дабу хизмат қилади.\nImage caption Балморал қасри- Қиролича мулкларидан бири\nҚиёслаш учун: Британия қироличаси Елизавета II Sunday Times рўйхатининг 344-ўрнини банд қилган.\nҚироличанинг шахсий бойлиги 370 миллион фунтга баҳоланади. Сўнгги бир йил ичида кўчмас мулк нархининг ошиши шарофати билан қиролича яна 10 миллион фунтга бойиган.\nБукингем саройи, Виндзор қасри ва дунёдаги энг йирик коллекция ҳисобланмиш Тауэрда сақланувчи қимматбаҳо ёдгорликлар ҳукуматга тегишли.\nҚироличанинг шахсий бойликлари Норфолкдаги Сандригем ва Шотландиядаги Балморал мулклари, Лондон марказидаги «Сент-Жеймс маркет» бизнес марказидаги улуш, 110 миллион фунтга тенг британ компаниялари акциялари, автомобильлар, заргарлик буюмлари ва 100 дан ошиқ отлардан иборат. Матбуотга кўра, қиролича отларининг ўзи сўнгги 30 йил ичидаги пойгалар ва мусобақаларда эгаси учун 7 миллион фунт келтирган.\nҚиролича тежамкорликка катта эътибор беради. Унинг барча қароргоҳларидаги ҳожатхоналарга сувни тежовчи ускуналар ўрнатилган, отхоналарда ерга тўшаладиган хашак ўрнига майда қирқилган газета қийқимларидан фойдаланилади, Балморал саройи деворларидаги доғлар эса қиролича Виктория давридан қолиб кетган гулқоғозлар билан беркитилган.\n«Қиролича уруш даврида вояга етган. Унданда тежамкор одамни топиш қийин бўлса керак,» деган эди ўз вақтида қироллик оиласининг молиявий масалалар бўйича маслаҳатчиси бўлган сер Ивлин Ротшилд ўтган йили.


Иссиқ об-ҳаво COVID-19 тарқалишини тўхтатиши даргумон - олим\nОлимларнинг фикрича, ёзги иссиқ об-ҳавонинг бошланиши эпидемия ривожланишини секинлаштирмайди. Вакцинани кутиш билан бирга, бу тиббий ходимлар ва мутахассисларнинг сўнгги умиди эди. Янги скептик тахминлар иссиқ иқлимга эга бўлган баъзи мамлакатлардаги мавжуд вазият, шунингдек, аввалги тадқиқотлардаги ҳаддан ташқари кўп чекловлардан келиб чиққан.\nАмерикалик олим Дэвид Рельман томонидан Миллий фанлар академияси учун янги ҳисобот тайёрланди. Унда кўплаб вирусларнинг, шу жумладан коронавирусларнинг мавсумий хусусиятларини баҳолашга имкон берадиган жуда кўп маълумотлар тўпланди ва таҳлил қилинди. Хулосаларга кўра, илиқ об-ҳаво COVID-19 эпидемиясини тўхтата олмайди, деб ёзади Forbes.\nВируснинг тарқалиши илиқ об-ҳавода қисқаришини кўрсатувчи исботлар куз-қиш даврида кўпайиб, илиқ баҳор келиши билан секинлашадиган гриппнинг мавсумий ривожланиши моделларини кузатиш натижасида олинган. Баъзи бир коронавируслар ҳам ушбу сценарий бўйича ҳаракат қилади, аммо SARS-CoV-2 учун шундай ҳодисалар ривожини тахмин қилиш ҳозирча мушкул.\nДарҳақиқат, баъзи тадқиқотлар йилнинг илиқ ва нам вақтида касалликлар сони камайиши мумкинлигини кўрсатмоқда, аммо уларнинг барчаси бир қатор жиддий чекловларга эга, дея хабар қилинади ҳисоботда. Ушбу нуқтаи назар илиқ об-ҳавога қарамай, вирус тез тарқалиши кузатилаётган Австралия ва Эрон каби мамлакатлардаги мавжуд вазиятга зиддир.\nШуниси ҳам муҳимки, SARS-CoV ва MERS-CoV коронавирусларининг олдинги иккита тарқалиши мавсумийликка оид бирон бир далил кўрсатмади.\nШундан сўнг, Рельман тарихий маълумотларни таҳлил қилди. Сўнгги 250 йил ичида 10та грипп пандемияси рўй берди: иккитаси қишда шимолий ярим шарда бошланган, иккитаси ёзда ва учтаси кузда.\n«Ҳар бирида касаллик тарқалишининг авж олиши инсон популяциясида пайдо бўлганидан тахминан олти ой ўтгач, бошланғич тарқалиш мавсумидан қатъи назар рўй берган», - дея қайд этди у.\nРельманнинг хулосалари якуний эмас. Пандемия ривожланиб бориши билан боғлиқ бўлган қўшимча тадқиқотлар яқин келажакда вазиятнинг ривожи тўғрисида янада ишончли маълумотларни олишга ёрдам беради.\nҲозирча барча мамлакатларда COVID-19 тарқалишини камайтиришнинг асосий чораси ўз-ўзини яккалаш ва ижтимоий масофа сақлаш бўлиб қолмоқда. Математик ҳисоб-китоблар шуни кўрсатадики, бундай режим янги ҳолатлар сонини 90 фоизга камайтириши мумкин.


25.06.2019 15:30 0 2834\nИталиялик мафиоз Рокко Морабито Уругвайда қамоқдан қочди. Морабито «Ндрангета» мафияси бошқарувчиларидан бири бўлган.\nИталиянинг энг кўп қидирувда бўлган жиноятчиси ўзи билан бирга учта шеригини ҳам қамоқдан олиб чиқиб кетган. Қочиш жуда яхши режалаштирилган бўлиб, якшанбадан душанбага ўтар кечаси амалга оширилди.\nХабар қилинишича, Морабито қамоқхона қўриқчилари билан тил бириктирган эди. Қўриқчилар унга чордоққа олиб чиқувчи зина эшигини очиб беришган. Жиноятчилар том орқали қўшни ферма ҳудудига ўтиб олишган.\nМоратибо ва унинг шериклари фермернинг пулларини ўғрилаб, номаълум йўналишда ғойиб бўлишгани айтилмоқда. Эслатиб ўтамиз, италиялик мафиози 2017 йилда Уругвайда қўлга олинган ва яқин ойлар ичида Италияга экстрадиция қилиниши лозим эди. Унга ноқонуний наркотик савдоси айблови қўйилмоқда.\nА Серия: янги мавсум қачон бошланиши ва тугаши маълум бўлди\nХориж 31/07, 18:19\nИталия собиқ ички ишлар вазири узоқ йилга қамалиши мумкин


Буюк Британияда парник газлар миқдорини камайтириш учун қонунчилик кучайтирилади (Видео) - Darakchi\nБуюк Британияда парник газлар миқдорини камайтириш учун қонунчилик кучайтирилади (Видео)\nДУНЁ 12.06.2019, 15:14\nБуюк Британия атроф-муҳитга чиқарилаётган парник газлар миқдорини 2050 йилгача ноль даражага тушириш мақсадида қонунчиликни кучайтиришни маълум қилди, деб хабар берди Еuronews.com нашри.\nБирлашган қироллик бош вазири Тереза Мэй бу ҳақдаги тегишли қонунчилик ташаббусини парламентга тақдим этмоқчи. Шундай қилиб, Буюк Британия “Катта еттилик” давлатлари орасидан ўз олдига ана шундай мақсадни қўйган илк мамлакатга айланади. Бундан аввал Британия ҳукумати парник газлар миқдорини 2050 йилда 1990 йилдаги кўрсаткич билан солиштирганда, 80 фоизга камайтиришни ўз олдига мақсад қилганди. Зарарли газлар ва чиқиндиларсиз иқтисодиётга ўтиш триллион фунт стерлингдан қимматга тушиши айтилмоқда. Бу ҳақда Тереза Мэй мамлакат молия вазири Филип Хэммондни огоҳлантирган. Экспертларнинг фикрича, яқин ўн йил давомидаги иқлим ўзгариши жараёнлари кўплаб мамлакатларда яшаш хавфсизлигига таҳдид солади.


Марказий Осиё инвесторларни нимаси билан жалб этиши мумкин?\nМарказий Осиё глобал тушкунлик ўсиб бораётган шароитда инвесторлар учун янги маскан бўлиши мумкин, деб ҳисобламоқда BCG’нинг «Марказий Осиёга инвестициялар: бир минтақа, кўплаб имкониятлар» маърузаси муаллифлари.\nBCG экспертлари минтақанинг нохомашё соҳасига тўғридан-тўғри хорижий инвестициялар киритиш салоҳиятини 40-70 млрд доллар деб баҳолашмоқда.\nИнвесторларнинг фонд бозорлари ва макроиқтисодий муҳитга нисбатан тушкунлиги 2017 йилда 2009 йилдагидан кўра рекорд даражага етди: BCG сўровида иштирок этганларнинг учдан бир қисмидан кўпроғи (34 фоиз) яқин уч йилдаги бозор салоҳияти бўйича салбий тахминни билдирди.\nШу билан бирга сўровда иштирок этганларнинг 57 фоизи ривожланаётган бозорларга инвестиция киритиш тарафдори. Хатардан узоқроқ бўлишни истаётган инвесторлар хавфсиз активларга пул киритишга ҳаракат қилишади, аммо катта даромад олиш учун янги имкониятлар Марказий Осиёда юзага келмоқда, деб ҳисоблашмоқда BCG экспертлари.\nЯгона шоданинг дурлари\nМарказий Осиёдаги барча беш мамлакатнинг иқтисодий тузилмаси бир-бирига ўхшаш: улар бой табиий ресурсларга эга, аҳоли сони ўсмоқда, меҳнат қиймати паст, аммо инвестицион муҳит турлича. Doing Business рейтингида Қозоғистон 36-, Ўзбекистон 74-, Қирғизистон 77-, Тожикистон 123-ўринда. Туркманистон маълумотлар камлиги учун рейтингга киритилмаган.\nBCG маълумотларига кўра, Марказий Осиёнинг жаҳон иқтисодиётидаги улуши 2000-2017 йилларда уч бараварга ошган. Аммо минтақанинг иқтисодий харитадаги вазни ўта енгиллигича қолмоқда - жаҳон ЯИМнинг 0,3 фоизга яқинини ташкил этади. Қиймат бўйича олиб қараганда, бу 240 млрд доллар атрофида бўлиб, Марказий Америка (255 млрд доллар) ва Финляндия (254 млрд доллар) кўрсаткичларига яқин.\nОсиё банкининг прогнозига кўра, 2018 йилда Марказий Осиёда иқтисодий ўсиш суръати 3,9 фоиз атрофида бўлади ва хомашё нархларининг ошиши ҳамда Хитой ва Ҳиндистон иқтисодиётидаги лойиҳалар, жумладан «Бир камар — бир йўл» лойиҳаси туфайли янада кўтарилиши мумкин.\nМарказий Осиёда 70 млн нафарга яқин аҳоли яшайди. Минтақа ички истеъмол бозорининг ҳажми 2017 йилда 150 млрд долларга яқин бўлди.\nКейинги ўн йил ичида Марказий Осиё мамлакатларида хусусий истеъмол кўрсаткичи йилига ўртача 3,4 фоиздан ошди — бу Сингапур ёки Жанубий Корея кўрсаткичига мос келади ва жаҳондаги ўртача ўсиш кўрсаткичидан 1,5 фоизга юқоридир. Марказий Осиёда 2017 йилдаги аҳоли жон бошига истеъмол кўрсаткичи унчалик юқори эмас — 2107 долларни ташкил этади ва бу Шимолий Африка (2120 доллар) ҳамда Индонезия (2230 доллар) кўрсаткичларига яқин.\n2017 йил якунларига кўра, Марказий Осиёда аҳоли жон бошига ялпи ички маҳсулот (ЯИМ) 3603 долларни ташкил қилди. BCG таққослаш учун 69 млн киши яшайдиган Таиландни мисол қилиб келтиради, бу ерда аҳоли жон бошига ЯИМ сезиларли даражада юқори ва 6600 долларга тенг.\nЯИМ ва кўпаяётган аҳоли\nҚозоғистон минтақанинг энг йирик иқтисодиёти ҳисобланади (ЯИМнинг 64 фоизи). BCG маълумотларига кўра, Қозоғистоннинг реал ЯИМ 2017 йилда 103 млрд долларни, аҳоли жон бошига ЯИМ эса 25 490 долларни ташкил этган: бу Ўзбекистонга нисбатан тўрт, Қирғизистонга нисбатан етти ва Тожикистонга нисбатан тўққиз баравар кўп демакдир.\nБМТ маълумотларига кўра, Қозоғистон инсон тараққиёти индексида 188 мамлакат орасида 56-ўринда туради – бу нафақат жаҳондаги ўртача даражадан, балки Европа ва Марказий Осиё мамлакатлари ўртача даражасидан юқорироқдир.\nBCG ҳисоб-китобига кўра, Қозоғистон нохомашё соҳасига тўғридан-тўғри хорижий инвестициялар жалб этиш ҳажмини 32—52 млрд долларга ошириши мумкин. Марказий Осиёда инвестицион салоҳият бўйича етакчи учликдан Ўзбекистон (7-13 млрд доллар) ва Қирғизистон (1,3—2 млрд доллар) ҳам ўрин олган.\nМалакали ишчи кучи Қозоғистон иқтисодий тараққиётининг жадал ўсиши омилларидан бири, деб ҳисоблашади BCG экспертлари. Ҳозирда мамлакат аҳолиси 18 млн киши бўлиб, йиллик ўсиш кейинги бир неча йил давомида 1,5 фоизни ташкил этган, 2030 йилга келиб эса аҳоли сони 20,3 млн кишига етиши мумкин. Нисбатан паст маош Қозоғистонга рақобатда устунлик бериши мумкин, дея қайд этмоқда BCG.\nEIU маълумотларига кўра, мамлакатда ўртача иш ҳақи ойига 516 долларни ташкил этади: бу Чили, Руминия ва Хорватиядагига нисбатан 50 фоизга кам дегани.\nЎзбекистон ҳам қўшни давлатлар каби асосан хомашё нархлари ва асосий савдо ҳамкорларининг иқтисодиётига боғланган. 2016 йилда Тошкентнинг иккинчи ўринда турувчи савдо ҳамкори бўлган Россиядаги рецессия, Хитойдаги иқтисодий ўсиш суръатининг пасайиши, мамлакат хомашё экспорти асосини ташкил этувчи газ, мис ва пахта нархининг тушиб кетиши Ўзбекистон иқтисодиётига таъсир қилди. Аммо мамлакатнинг ёш ва ўсишда давом этаётган аҳолиси минтақадаги энг йирик меҳнат бозорини ташкил этади (аҳоли сони 33 млн кишини ташкил этади).\nҚозоғистон ва Ўзбекистондан фарқли ўлароқ, Қирғизистонда иқтисодий ўсишни ушлаб турувчи нефть-газ ресурслари йўқ. Аммо кейинги йилларда ЯИМ йилига 4 фоизга яқин бўлди ва 4,2 млрд долларга етди. Жаҳон банки маълумотига кўра, Қирғизистон иқтисодиёти ташқи таъсирга нисбатан мустаҳкамлашди.\nТожикистоннинг реал ЯИМ 2000 йилдаги 1,5 млрд доллардан 2017 йилда 4,4 млрд долларга етди. BCG экспертлари мамлакатда 2018-2021 йилларда ўсиш юқори бўлишини кутишмоқда. 2017 йилда Moody’s рейтинг агентлиги айрим иқтисодий институтларнинг заифлиги ва валюта резервларининг паст даражада эканлигини таъкидлаганди, аммо «банк тизими учун жиддий стресс бўлишига қарамасдан, ҳукумат ва марказий банк нисбатан иқтисодий барқарорликни ушлаб турибди».\nМарказий Осиё учун уч устувор соҳа\nBCG Марказий Осиёга инвестиция киритиш учун қишлоқ хўжалиги, нефть-кимё ва туризмни устувор соҳалар деб ҳисобламоқда. BCG баҳолашига кўра, ахборот технологиялари, молия хизматлари, қурилиш, машинасозлик ва кимё саноатига етарлича инвестиция киритилмаган.\nМарказий Осиё мамлакатларига инвестициялар тарихан хомашё соҳасига йўналтирилган ва 59 фоизни ташкил этган. Аммо минтақанинг аксарият давлатларида иқтисодиётнинг нефть ва бошқа хомашё бозорига боғлиқлигини камайтиришга қаратилган кенг миқёсдаги ислоҳотлар амалга оширилмоқда. Масалан, Ўзбекистон ташқи инвесторлар учун иқтисодиёт шаффофлигини ошириш бўйича чоралар кўрмоқда, Қозоғистон эса «Остона» халқаро молия марказини ташкил этиш ҳисобига глобал инвестицияларни жалб этишга эътибор қаратмоқда.\nХитойлик туристлар – устувор йўналиш\nХитой ва Россияга яқинлик Марказий Осиё мамлакатларининг туристик салоҳиятини амалга ошириш имконини беради, деб ҳисоблайди BCG экспертлари.\nЖаҳон туризм ташкилотининг маълумот беришича, 2015-2017 йилларда хитойлик туристларнинг харажатлари 8,5 фоизга, йилига 261 млрд долларга, уларнинг сони эса йилига 135 млн кишига етган. Россиялик туристлар рубль қадрсизланиши ҳисобига хорижда камроқ пул сарфлашмоқда, оммавий туризм харитасида эса Марказий Осиё ҳозирча қайд этилмаган.\nМарказий Осиё мамлакатларига инвестиция киритиш бошқа ривожланган ва ривожланаётган бозорларга нисбатан хавфлироқ, деган фикрни билдирган Forbes ўтказган сўровда қатнашган экспертлар.\nУлар Марказий Осиёда тўртта хатарни ажратиб кўрсатишган: сиёсий босим, қўшнилар иқтисодиётига қарамлик, хомашё нархларининг ўзгарувчанлиги ва хавфсизлик. Жаҳондаги асосий марказий банкларнинг стратегияси туфайли жаҳон иқтисодиётидаги кучлар мувозанати ўзгармоқда, аммо инвестиция учун кураш натижасини олдиндан айтиш қийин, дея хулоса қилишмоқда EIU таҳлилчилари.\nРоссиянинг Марказий Осиёда махфий кун тартиби йўқ — Руденко


Ҳокимлик фермерга 157,8 млн сўм компенсация тўлайди - 13.05.2022, Sputnik Ўзбекистон\nҲокимлик фермерга 157,8 млн сўм компенсация тўлайди\nҲокимлик қароридан зара кўрган тадбиркор бизнес-омбудсман ёрдамида ўз ҳуқуқини тиклашга имкон пайдо бўлди. 13.05.2022, Sputnik Ўзбекистон\nТОШКЕНТ, 13май — Sputnik. Бизнес-омбудсмен даъво аризасига кўра, Самарқанд вилояти Булунғур туманидаги фермерга етказилган 157,8 млн сўмлик моддий зарар қоплаб берилди. Бу ҳақда омбудсмен матбуот хизмати хабар бермоқда.Маълум бўлишича, 2000 йилда Самарқандда фаолият кўрсатувчи “Осиё” фермер хўжалигига (номи ўзгартирилган) Булунғур тумани ҳокимининг қарори билан 6,1 гектар ер майдони ажратилган. Аммо кейинчалик ижара шартномасига ўзгариш киритиш тўғрисида қарор қабул қилиниб, ер майдони туман ер заҳира фондига қайтарилган. Тадбиркорга фермер хўжалигининг боғларидаги мевали дарахтларга етказилган зарар қоплаб берилмаган. Ушбу ҳолат бўйича Бизнес-омбудсман Жомбой туманлараро иқтисодий судига даъво аризаси киритган.Маълумот учун, Фуқаролик кодексига кўра, олиб қўйилаётган ер участкасидаги уй, бошқа иморатлар, иншоотлар ёки экинлар бузиб ташланса зарарларнинг ўрни бозор қиймати бўйича олдиндан ва тўлиқ қоплангунига қадар тўлаб берилиши керак.\nсамарқанд вилояти, суд, бизнес-омбудсман\n09:46 13.05.2022 (янгиланди: 09:50 13.05.2022)\nҲокимлик қароридан зара кўрган тадбиркор бизнес-омбудсман ёрдамида ўз ҳуқуқини тиклашга имкон пайдо бўлди.\nТОШКЕНТ, 13май — Sputnik. Бизнес-омбудсмен даъво аризасига кўра, Самарқанд вилояти Булунғур туманидаги фермерга етказилган 157,8 млн сўмлик моддий зарар қоплаб берилди. Бу ҳақда омбудсмен матбуот хизмати хабар бермоқда.\n“Суднинг ҳал қилув қарори билан Булунғур туман ҳокимлигидан фермер хўжалигининг фойдасига 157,8 миллион сўм компенсация тўловларини ундириш белгиланди”, дейилади хабарда.\nМаълум бўлишича, 2000 йилда Самарқандда фаолият кўрсатувчи “Осиё” фермер хўжалигига (номи ўзгартирилган) Булунғур тумани ҳокимининг қарори билан 6,1 гектар ер майдони ажратилган. Аммо кейинчалик ижара шартномасига ўзгариш киритиш тўғрисида қарор қабул қилиниб, ер майдони туман ер заҳира фондига қайтарилган. Тадбиркорга фермер хўжалигининг боғларидаги мевали дарахтларга етказилган зарар қоплаб берилмаган. Ушбу ҳолат бўйича Бизнес-омбудсман Жомбой туманлараро иқтисодий судига даъво аризаси киритган.\nМаълумот учун, Фуқаролик кодексига кўра, олиб қўйилаётган ер участкасидаги уй, бошқа иморатлар, иншоотлар ёки экинлар бузиб ташланса зарарларнинг ўрни бозор қиймати бўйича олдиндан ва тўлиқ қоплангунига қадар тўлаб берилиши керак.


АҚШ яна Покистон ҳудудига зарба берди\n14 апрел 2021, Тошкент вақти: 21:37\nфеврал 16, 2009\nПокистон расмийларига кўра, АҚШ қўшинларининг навбатдаги ҳаво зарбалари оқибатида камида 12 киши нобуд бўлган.\nПокистоннинг қабилалар истиқомат қилувчи Куррам туманидаги зарбаларда маҳаллий толибон қўмондонларидан бирининг уйи нишонга олинган.\nАҚШ қўшинлари бу зарбаларни учувчисиз бошқариладиган самолётлар ёрдамида амалга ошириб келмоқда.\nЎтган ҳафта ҳам Покистоннинг Афғонистон чегарасига туташ ҳудудларга берилган шундай ҳаво зарбалари оқибатида камида 25 киши нобуд бўлди.\nТолибон қўмондонларидан бири Ғарб оммавий ахборот воситаларига бу зарбаларда нобуд бўлган жангариларнинг аксари ўзбеклар эканини маълум қилди.